AN COIMISIÚN EORPACH An Bhruiséil,30.11.2016 COM(2016) 767 final 2016/0382(COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE maidir le húsáid fuinnimh ó fhoinsí in

athnuaite a chur chun cinn (athmhúnlú) (Téacs atá ábhartha maidir le LEE) {SWD(2016) 416 final}

{SWD(2016) 417 final}

{SWD(2016) 418 final}

{SWD(2016) 419 final}



MEABHRÁN MÍNIÚCHÁIN 1.COMHTHÉACS AN TOGRA •1.1Forais agus cuspóirí an togra Trí astaíochtaí gás ceaptha teasa a laghdú, cuireann Foinsí inathnuaite Fuinnimh (FIF) le maolú ar an athrú aeráide, baintear amach forbairt inbhuanaithe, déantar an comhshaol a chosaint agus feabhsaítear sláinte an phobail. Ina theannta sin, is léir le tamall anuas an tionchar dearfach atá ag an bhfuinneamh inathnuaite ar an bhfás cuimsitheach eacnamaíoch, ar chruthú post agus ar shlándáil fuinnimh ar fud na hEorpa a neartú. Cumhdaítear na gnéithe sin in Airteagal 194 den Chonradh ar Fheidhmiú an Aontais Eorpaigh, airteagal a thugann inniúlachtaí don Aontas fuinneamh inathnuaite a chur chun cinn. Le fada anuas, bhí an tAontas Eorpach (AE) ar thús cadhnaíochta ar an leibhéal domhanda ó thaobh foinsí inathnuaite fuinnimh a chur chun cinn agus a fhorbairt, ag stiúradh iarrachtaí chun dul i ngleic leis an athrú aeráide, ag spreagadh an athraithe chuig geilleagar ísealcharbóin agus fás eacnamaíoch ardacmhainneachta. Ar cheann de na príomhthosaíochtaí polaitiúla atá ag an gCoimisiún, tá sé ráite cheana ag an Uachtarán Juncker go bhfuil sé mar uaillmhian ag an Aontas a bheith ar thús cadhnaíochta domhanda i réimse an fhuinnimh inathnuaite. Ní hamháin gur ceart go gcumhdóidh an uaillmhian sin an cuspóir go méadófar an úsáid a bhainfear as fuinneamh inathnuaite ach go soláthróidh cuideachtaí Eorpacha comhpháirteanna tábhachtacha laistigh agus lasmuigh den Aontas. Sa chreat 2020 atá ann faoi láthair, leagtar síos sprioc 20 % san Aontas maidir le tomhaltas fuinnimh, sprioc atá ag brath ar spriocanna náisiúnta a bheidh ceangailteach ó thaobh an dlí go dtí 2020. Chun trédhearcacht a sholáthar d’infheisteoirí agus d’oibreoirí eacnamaíocha eile, bhain éifeacht leis na Pleananna Gníomhaíochta Náisiúnta don Fhuinneamh inathnuaite agus leis an bhfaireachán débhliantúil dá bhforáiltear le Treoir 2009/28/CE maidir le húsáid fuinnimh ó fhoinsí inathnuaite a chur chun cinn agus, ar an mbealach sin, chuidigh sé leis an méadú tapa a tháinig ar sciar an fhuinnimh inathnuaite ó 10.4 % in 2007 go 17 % in 2015. I mí Dheireadh Fómhair 2014, tháinig an Chomhairle Eorpach ar chomhaontú maidir le creat aeráide agus fuinnimh 2030 lena nathdhearbhaítear tiomantas fadtéarmach an Aontais maidir lena straitéis uaillmhianach i réimse an fhuinnimh inathnuaite. Sa chreat nua sin, leagtar síos gurb é sprioc an Aontais Eorpaigh gur fuinneamh inathnuaite é 27 % ar a laghad an sciar den tomhaltas fuinnimh san Aontas in 2030. Tá an sprioc sin ceangailteach ar leibhéal an Aontais agus déanfar í a chomhlíonadh trí rannchuidiú ó na Ballstáit aonair ar an tuiscint go mbainfear sprioc an Aontais amach i dteannta a chéile. Ina theannta sin, leis an gcreat nua is féidir an sprioc a bhaint amach i dteannta a chéile cé nach gcuirfear cosc ar na Ballstáit a gcuid spriocanna náisiúnta, lena náirítear spriocanna níos uaillmhianaí, a leagan síos. Féadfaidh Ballstáit tacú le fuinneamh inathnuaite, faoi réir rialacha Státchabhrach. Mhol an Chomhairle Eorpach don Choimisiún roinnt uaireanta athbhreithniú agus forbairt a dhéanamh ar reachtaíocht a bhaineann inter alia le fuinneamh inathnuaite chun taca a chur faoin sprioc chomhaontaithe. Chomh maith leis sin, d’iarr Parlaimint na hEorpa ar an gCoimisiún an reachtaíocht maidir le fuinneamh inathnuaite a thíolacadh agus uaillmhian na sprice a mhéadú tuilleadh go 30 % ar a laghad. Mura gcuirtear beartais nua i bhfeidhm, léiríonn réamh-mheastacháin chóras fuinnimh an Aontais nach mbeadh de thoradh ar na beartais atá ag na Ballstáit agus ag an Aontas faoi láthair ach, thart ar, 24.3 % den tomhaltas fuinnimh inathnuaite in 2030. Bheadh an leibhéal sin cuid mhaith faoi bhun na sprice 27 % ar a laghad atá ina cheanglas ar leibhéal an Aontais maidir le húsáid fuinnimh inathnuaite, mar a chomhaontaigh an Chomhairle Eorpach é, agus chuirfeadh sé cosc ar an Aontas na gealltanais a tugadh i gComhaontú Pháras 2015 a chomhlíonadh ar bhonn comhpháirteach. Anuas air sin, dá leanfaí de na beartais faoi mar atá, bheadh an-bhaol ann go mbainfí an bonn ó uaillmhian pholaitiúil an Aontais a bheith ar thús cadhnaíochta domhanda maidir le fuinneamh inathnuaite. Ina theannta sin, ligfeadh an tAontas uaidh na sochair a thiocfadh as an tslándáil a bhaineann le soláthar fuinnimh ó fhoinsí dúchasacha a mhéadú agus rannpháirtíocht tomhaltóirí sa chóras fuinnimh a laghdú. Mar sin, léiríonn an anailís atá mar bhunús leis an togra seo i dtaca le hathmhúnlú ar an Treoir maidir le Fuinneamh inathnuaite (an Togra) go gcaithfidh athrú i bhfoirm creata ar leibhéal an Aontais as a dtiocfaidh bearta ar an leibhéal Eorpach, náisiúnta agus réigiúnach, go gcaithfidh athrú teacht ar bheartais chun go mbainfear amach an sprioc 27 % ar a laghad ar leibhéal an Aontais. Is amhlaidh atá an cás ach go háirithe nuair a chuirtear san áireamh go bhfuil méid iarbhír an easnaimh le hais na sprice faoi réir éiginnteacht dhosheachanta ó tharla gur gá an meastachán a bhunú ar thoimhdí, gurb é os cionn 27 % an sciar d’fhuinneamh inathnuaite san Aontas an leibhéal is ísle is gá a bhaint amach, agus go gcaithfidh comharthaí beartais atá soiléir agus cobhsaí a bheith ann go luath sa phróiseas chun teacht ar an infheistíocht mhór a theastaíonn má táthar leis an mbearna i mbuiséad an Aontais a líonadh (e.g 254 billiún EURO i gcomhair fuinneamh inathnuaite amháin i gcás leictreachas a ghiniúint). Ag an am céanna, agus in éagmais creat rialála nuashonraithe, tá baol ann go dtiocfaidh difríochtaí níos mó chun cinn laistigh den Aontas, sa chaoi is nach leanfaidh ach na Ballstáit is feidhmiúla den mhéadú atá ag teacht ar a gconair tomhaltais fuinnimh inathnuaite, fad nach mbeidh aon spreagadh ann do na Ballstáit atá ag titim ar gcúl cur le táirgeadh agus tomhaltas fuinnimh inathnuaite. Anuas air sin, bheadh costas níos mó i gceist dá mbeadh an dlús iarrachtaí sin ann i roinnt bheag Ballstát agus dhéanfadh sé an margadh inmheánach fuinnimh a shaobhadh tuilleadh. Ina theannta sin, is iomchuí go háirithe gníomhaíocht ar leibhéal an Aontais i bhfianaise na difríochta bunúsaí idir creat 2020 agus creat 2030. In ainneoin go bhféadfadh cur i gcrích na gcuspóirí faoi chreat 2020 a bheith ag brath go mór ar cé chomh láidir is atá na spriocanna náisiúnta ceangailteacha agus, ar an dóigh sin, rogha mhór a fhágáil ag na Ballstáit maidir leis na bearta náisiúnta a roghnóidís, tá creat 2030 bunaithe ar sprioc atá ceangailteach ar leibhéal an Aontais nach ndéantar a aistriú ina spriocanna náisiúnta. Trí oibriú i gcomhpháirtíocht leis na Ballstáit, mar sin, is fearr a fhéadfar sprioc 2030 de chuid an Aontais a bhaint amach, ag cur gníomhaíochtaí náisiúnta na mBallstát le chéile agus tacú leo trí chreat bearta de réir mar a leagtar amach iad sa togra seo. In earnáil an leictreachais, beidh Ballstáit in ann leictreachais inathnuaite a chur chun cinn trí scéimeanna tacaíochta náisiúnta cost-éifeachtúla a chur chun feidhme, scéimeanna atá faoi réir rialacha Státchabhrach agus coinníollacha creata arna sainmhíniú ar leibhéal an Aontais, lena náirítear rialacha maidir le rannpháirtíocht trasteorann. Ach sciar níos mó den mhargadh a bheith ag an bhfuinneamh inathnuaite, beifear in ann leas a bhaint as a bhfuil de phoitéinseal fós gan saothrú in earnáil an téimh agus an fhuaraithe. Bainfear é sin amach ar bhealach solúbtha trí iarrachtaí ó na Ballstáit. In earnáil an iompair, ó tharla gur ann do thrádáil trasteorann i mbithbhreoslaí, ní mór cur chuige comhchuibhithe a bheith ann. Sa chomhthéacs sin, is mír chomhordaithe thábhachtach de chreat foriomlán fuinnimh agus aeráide 2030 an togra maidir le Rialachas an Aontais Fuinnimh, lena náirítear (i) pleanáil, ina ndéanann Ballstáit pleananna náisiúnta maidir le fuinneamh agus aeráid a cheapadh; (ii) tuairisciú agus faireachán, ina ndéanann Ballstáit an dul chun cinn maidir le cur chun feidhme a bpleananna náisiúnta a thuairisciú; agus (iii) líonadh bearnaí/beart ceartaitheach, ina dtabharfaidh an Coimisiún faoi athbhreithniú níos cuimsithí ar an dul chun cinn maidir le fuinneamh inathnuaite. Don Aontas Eorpach, i gcás giniúint leictreachais inathnuaite amháin, meastar go mbeidh thart ar nó níos mó ná 1 trilliún EUR i gceist maidir leis na riachtanais infheistíochta ó 2015 go 2030. Sa chomhthéacs sin, is den riachtanas cur le cinnteacht infheisteoirí agus, ar an ábhar sin, is ceann de chuspóirí sonracha an togra é. Ní mór é sin a chur i gcomhthéacs trína thabhairt ar aird gurbh fhiú $48.8 billiún infheistíocht an Aontais i bhfuinneamh inathnuaite in 2015 agus gur laghdú thart ar 60 % é sin i gcomparáid le 2011, laghdú nárbh é is cúis leis an laghdú ar chostas na teicneolaíochta amháin. Dá bharr sin, in ainneoin go bhfuil an tAontas fós ar thús cadhnaíochta ó thaobh infheistíochtaí per capita maidir le fuinneamh inathnuaite, tá sciar dá infheistíocht fhoriomlán i bhfuinneamh inathnuaite ag laghdú go pras, ó bheagnach leath na hinfheistíochta foriomláine in 2010 go dtí an cúigiú cuid in 2015. Lena chois sin, ní mór do chreat nuashonraithe na míreanna nua atá i bhfeidhm cheana féin i réimse na ninfheistíochtaí a chur san áireamh. Deis don Aontas Eorpach é creat 2030 ó thaobh infheistíochtaí de agus chun fás agus poist a chruthú. Caithfidh an tAontas Eorpach a dhéanamh cinnte go bhfuil na dálaí cearta le haghaidh infheistíochtaí curtha ar bun. Den mheon sin, mar chuid den Phlean Infheistíochta don Eoraip agus de Chistí Struchtúracha agus Infheistíochta na hEorpa (CSIE), léiríodh gur rannchuidigh an Ciste Eorpach le haghaidh Infheistíochtaí Straitéiseacha (CEIS) go mór le hinfheistíochtaí in earnáil an fhuinnimh inathnuaite. Ar na hidirbhearta CSIE atá formheasta ag an mBanc Eorpach Infheistíochta (BEI), tá 23 % díobh in earnáil an fhuinnimh. Baineann beagnach leath na dtionscadal san earnáil sin le hinfheistíochtaí i bhfuinneamh inathnuaite. Léiríonn sé sin go bhfuil an-spéis ag infheisteoirí príobháideacha páirt a ghlacadh i dtionscadail nithiúla ar fud an Aontais óir meastar gur earnáil thábhachtach í le haghaidh an aistrithe fuinnimh san Aontas Eorpach agus gur earnáil straitéiseach í chun infheistíocht a dhéanamh. Tá CSIE dírithe go mór ar infheistíochtaí ísealcharbóin, lena náirítear fuinneamh inathnuaite, sa tréimhse 2014-2020. Chomh maith leis sin, ba cheart glacadh leis freisin gur deis le haghaidh tuilleadh infheistíochtaí i bhfuinneamh inathnuaite é an togra chun tréimhse ghníomhaíochta CSIE mar aon lena acmhainn airgeadais a mhéadú faoi dhó. Mar chuid den togra go leanfaí de CEIS go 2020, tá an cuspóir ann go gcuirfear suas le 40 % de na hinfheistíochtaí sa bhonneagar ar fáil agus go mbeidh ionú nuálaíochta ann i gcás tionscadail a bhaineann le COP21. Chun go dtarlóidh sé sin, caithfidh tionscadail fuinnimh inathnuaite, mar aon le héifeachtúlacht fuinnimh, leanúint de bheith ina gcuid thábhachtach de na hinfheistíochtaí in earnáil an fhuinnimh. Ar an ábhar sin, tá sé riachtanach go gcloítear leis na comharthaí is gá sa chaoi go mbeidh sé soiléir do na hearnálacha príobháideacha agus poiblí san Aontas céard iad beartais an Aontais amach anseo. Sa chomhthéacs sin, bunaítear leis an togra an creat ceart rialála. Is den riachtanas é infheistíocht a dhéanamh i bhfuinneamh inathnuaite agus éifeachtúlacht fuinnimh agus i nuachóiriú agus comhtháthú na margaí fuinnimh Eorpacha chun go ndéanfar geilleagar an Aontais a dhícharbónú. Ach is den riachtanas é an infheistíocht chéanna go háirithe chun go ndéanfar fás agus poist a chruthú ar fud na hEorpa agus chun go gcuirfear le hiomaíochas domhanda an Aontais óir beidh an buntáiste teicneolaíoch a thiocfaidh as an infheistíocht sin ríthábhachtach do thionsclaíocht na hEorpa. Agus ar deireadh, is gá freisin athbhreithniú a dhéanamh ar an gcreat fuinnimh inathnuaite atá ann faoi láthair chun na hathruithe domhanda atá tar éis tarlú ó 2009 a chur san áireamh toisc gur láidre iad iomaitheoirí ar leibhéal domhanda a bhuí leis an méadú ar a gcuid infheistíochta san fhuinneamh inathnuaite. Má theastaíonn ón Aontas Eorpach a bheith ar thús cadhnaíochta, ní mór creat láidir fuinnimh inathnuaite a bheith ann chun tacú le húsáid fuinnimh inathnuaite sna hearnálacha uile. Chomh maith leis sin, rachaidh sé sin chun sochair do thionsclaíocht na hEorpa ó thaobh buntáistí iomaíocha de.

Leis an togra, leagtar síos na prionsabail lena bhféadfaidh Ballstáit a chinntiú, i dteannta a chéile agus ar bhonn leanúnach, go sroichfidh an sciar d’fhuinneamh inathnuaite i dtomhaltas deiridh fuinnimh an Aontais 27 % ar a laghad faoi 2030 ar dhóigh éifeachtúil ó thaobh costas de sna trí earnáil leictreachais (FIF-L), téamh agus fuarú (FIF-T+F) agus iompar (FIF-I) agus na cuspóirí sonracha seo a leanas á gcur san áireamh: aghaidh a thabhairt ar an éiginnteacht a bhaineann le hinfheistíocht, ag cur san áireamh cuspóirí dícharbónaithe sa mheántéarma agus san fhadtéarma; úsáid éifeachtúil ó thaobh costas de agus comhtháthú leictreachais inathnuaite sa mhargadh a áirithiú; deimhin a dhéanamh de go mbainfear amach i dteannta a chéile an sprioc maidir le fuinneamh inathnuaite ar fud an Aontais in 2030, agus creat beartais a chur ar bun i gcomhordú le Rialachas an Aontais Fuinnimh chun aon bhearna a d’fhéadfadh a bheith ann a sheachaint; forbairt a dhéanamh ar acmhainn dícharbónaithe bithbhreoslaí ardfhorbartha agus ról bithbhreoslaí biabhunaithe a shoiléiriú tar éis 2020; forbairt a dhéanamh ar acmhainn an fhuinnimh inathnuaite san earnáil téimh agus fuaraithe. Ar an ábhar sin, tá sé d’aidhm ag na bearta sa togra dul i ngleic leis na ceisteanna atá ann cheana, ar bhealach comhréireach, ceisteanna a chuireann srian ar an úsáid a bhaintear as fuinneamh inathnuaite, amhail éiginnteacht infheisteora, bacainní riaracháin, an gá le cost-éifeachtúlacht na húsáide a bhaintear as fuinneamh inathnuaite a fheabhsú, an gá leis an creat beartais a nuashonrú agus an riosca atá ann nach mbeidh daoine sásta tacú leis an aistriú fuinnimh idir seo agus 2030. 1.2.•Comhsheasmhacht le forálacha beartais atá sa réimse beartais cheana Tá an togra seo i gcomhréir leis na tograí maidir le Dearadh an Mhargaidh agus Rialachas an Aontais Fuinnimh chomh maith leis an athbhreithniú ar an Treoir maidir le hÉifeachtúlacht Fuinnimh agus an Treoir maidir le Feidhmíocht Fuinnimh Foirgneamh, Córas Trádála Astaíochtaí an Aontais ó Iúil 2015 agus an Rialachán maidir le Comhroinnt Díchill atá beartaithe, an Rialachán maidir le Talamhúsáid, Athrú ar Thalamhúsáid agus Foraoiseacht (LULUCF) ó Iúil 2016. Ní mór féachaint ar an togra i dteannta na dtionscadal thuasluaite, nach leor iad astu féin chun cur ar chumas an Aontais 27 % ar a laghad d’fhuinneamh inathnuaite sa tomhaltas deiridh fuinnimh a bhaint amach ar bhealach éifeachtúil ó thaobh costas de faoi 2030. Cuireann an togra le forbairt ar mhargadh leictreachais atá oiriúnach d’fhuinneamh inathnuaite faoin Tionscnamh Deartha Margaidh, áit a bhfuil margaí gearrthéarmacha lánfhorbartha agus comhtháite, a bhfuil ról lárnach ag an tsolúbthacht chun luach margaidh an fhuinnimh inathnuaite a fheabhsú, agus ina bhféadfaidh gineadóirí fuinnimh inathnuaite sciar níos airde dá nioncam a fháil ó na margaí fuinnimh, agus an gá le tacaíocht phoiblí a laghdú dá bharr. Sa bhreis air sin, comhlánaíonn an togra an Tionscnamh Deartha Margaidh trí bhearta nua a thabhairt isteach arb é is aidhm dóibh na hinfheistíochtaí is gá a mhealladh ar dhóigh éifeachtúil ó thaobh costas de agus go tráthúil mar aon leis an ualach riaracháin ar tháirgeoirí fuinnimh inathnuaite a laghdú tuilleadh, lena náirítear tomhaltóirí a tháirgeann a dteas agus a leictreachas féin ó fhoinsí inathnuaite. Is comhlánú ar Rialachas an Aontais Fuinnimh an togra trí na dálaí a chruthú sna trí earnáil (leictreachas, téamh agus fuarú, agus iompar) chun gur fusa sprioc an Aontais a bhaint amach ar bhealach comhchoiteann. Ag an am céanna, leis an tionscnamh rialachais, déantar oibleagáidí reatha pleanála, tuairiscithe agus faireacháin an acquis fuinnimh a chuíchóiriú agus a chomhtháthú, lena náirítear na hoibleagáidí maidir le fuinneamh inathnuaite tar éis 2020, rud a bheidh ina chabhair chun súil a choimeád ar an dul chun cinn a dhéanfar chun an sprioc san Aontas ina iomláine a bhaint amach, chun athbhreithniú a dhéanamh ar na huaillmhianta a léirítear sna pleananna náisiúnta agus gníomhú más léir go bhfuil bearna ann san uaillmhian chomhchoiteann nó nach bhfuil an uaillmhian á baint amach. Is é is aidhm don Treoir maidir le hÉifeachtúlacht Fuinnimh (TEF) agus don Treoir maidir le Feidhmíocht Fuinnimh Foirgneamh (TFFF), faoi seach, baint amach na sprice maidir le héifeachtúlacht fuinnimh a éascú agus feidhmíocht fuinnimh foirgneamh a fheabhsú. Is comhlánú ar iarrachtaí na mBallstát na forálacha maidir le téamh agus fuarú sa TEF agus sa TFFF atá beartaithe chun gur fusa an sciar den mhargadh atá ag foinsí inathnuaite fuinnimh in earnáil an téimh agus an fhuaraithe a mhéadú faoin dá ghníomhaíocht sna forálacha a leagtar síos sa togra seo agus sa Rialachán maidir le Rialachas. Ar an gcaoi sin, caomhnófar a mhéid solúbthachta agus is féidir chun go léireofar na difríochtaí náisiúnta idir na córais sin ach, ag an am céanna, deimhin a dhéanamh de go ndéanfar an rannchuidiú is gá chun sprioc fhoriomlán 2030 a bhaint amach. I gcomhthéacs an athbhreithnithe ar Scéim an Aontais maidir le Trádáil Astaíochtaí (STA AE) don tréimhse tar éis 2020, is mó an tábhacht a bheidh ag STA AE chun comhartha níos láidre infheistíochta maidir le teicneolaíochtaí ísealcharbóin a sholáthar, lena náirítear fuinneamh ó fhoinsí inathnuaite, agus cinnteoidh sé go mbainfear leas níos fearr as sineirgí a d’fhéadfadh a bheith ann idir na beartais maidir le fuinneamh inathnuaite agus athrú aeráide. Ní leor praghsanna STA a shocrófar faoi STA AE athbhreithnithe, áfach, chun go mbainfear amach an sprioc cheangailteach 27 % ar a laghad ar leibhéal an Aontais i bhfuinneamh inathnuaite. Leis na forálacha maidir le tacaíocht d’fhuinneamh inathnuaite in earnáil an leictreachais, cinnteofar go mbeidh na sásanna sin go hiomlán comhlántach le STA chun aon tionchar diúltach a d’fhéadfadh a bheith ann ar phraghas an charbóin a laghdú a oiread is féidir. Anuas air sin, leis an Rialachán maidir le Comhroinnt Díchill atá beartaithe, moltar go socrófar spriocanna ceangailteacha maidir le laghduithe ar astaíochtaí gás ceaptha teasa do na hearnálacha nach bhfuil cumhdaithe faoi STA AE agus faoi LULUCF, ach ní léirítear an chaoi a bhféadfaí iad a bhaint amach go cost-éifeachtúil. Léiríonn réamh-mheastacháin chóras fuinnimh an Aontais go bhfuil gá le beartais maidir le fuinneamh inathnuaite in earnáil an leictreachais, san earnáil téimh agus fuaraithe agus in earnáil an iompair chun an sprioc nach bhfuil cumhdaithe faoi STA a bhaint amach ar bhealach cost-éifeachtúil. Tá sé mar aidhm ag Rialachán LULUCF atá beartaithe astaíochtaí agus aistrithe carbóin ón talmhaíocht agus ón bhforaoiseacht a áireamh i gcreat aeráide agus fuinnimh 2030 de chuid an Aontais. Is ar mhaithe le leanúint d’inbhuanaitheacht na bithmhaise foraoiseachta a úsáidtear in earnáil an fhuinnimh a dheimhniú atá critéir threisithe inbhuanaitheachta an Aontais maidir le bithfhuinneamh, trí cheanglas LULUCF a chinntíonn go ndéanfar cuntas ceart ar astaíochtaí carbóin mar thoradh ar úsáid na bithmhaise foraoiseachta chun fuinneamh a tháirgeadh. 2.BUNÚS DLÍ, COIMHDEACHT AGUS COMHRÉIREACHT •2.1.Bunús dlí Tá an togra seo bunaithe ar Airteagal 194(2) den Chonradh ar Fheidhmiú an Aontais Eorpaigh, arb é an bunús dlí é le bearta maidir le fuinneamh é. Is iomchuí an Conradh a úsáid toisc go bhfuil bunús dlí sonrach ann i gcomhair cúrsaí fuinnimh. •2.2.Prionsabal na coimhdeachta

Tugtar aghaidh ar phrionsabal na coimhdeachta sa togra seo toisc nach bhfuil inniúlachtaí eisiacha ag an Aontas maidir le beartas fuinnimh inathnuaite. Forbairt é an togra ar an méadú atá ag teacht ar thábhacht an fhuinnimh mar dhúshlán polaitiúil agus eacnamaíoch agus ar an dlúthghaol atá aige le réimsí beartas maidir le slándáil an tsoláthair fuinnimh, an tathrú aeráide, an margadh inmheánach agus forbairt eacnamaíoch agus sóisialta. An gá le gníomhaíocht ón Aontas Eorpach Tá gá le gníomhaíocht ar leibhéal an Aontais chun deimhin a dhéanamh de go gcuirfidh gach Ballstát leis an sprioc 27 % ar a laghad atá ina cheanglas ar leibhéal an Aontais maidir le húsáid fuinnimh inathnuaite agus go mbainfear an sprioc amach i dteannta a chéile agus ar dhóigh éifeachtúil ó thaobh costas de. Iarrtar ar Bhallstáit a leibhéil uaillmhéine féin a leagan amach, lena náirítear na conairí a fhreagraíonn dá gcúinsí agus dá roghanna náisiúnta féin. Beidh conair líneach ar fud an Aontais ina cabhair chun súil a choimeád ar an dul chun cinn a dhéanfar chun an sprioc san Aontas ina iomláine a bhaint amach agus gan a bheith ceangailteach ar na Ballstáit ina naonar. Ní mór tacaíocht do leictreachas inathnuaite a leathnú amach de réir a chéile chun aghaidh a thabhairt ar ilroinnt an mhargaidh inmheánaigh agus chun cumas trádála trasteorann a áirithiú, go háirithe i gcás rialacha coiteanna maidir le breoslaí iompair. Maidir le hearnáil an leictreachais, tá margadh cumhachta comhtháite aonair curtha ar bun ag an Aontas ina bhfuil príomhphrionsabail, rialacha maidir le fadhbanna coiteanna agus rialacha a bhaineann le gnéithe trasteorann á mbunú ar leibhéal an Aontais. Fágann sé sin, i gcás fuinneamh inathnuaite freisin, gur gá aghaidh a thabhairt ar na gnéithe trasteorann sin ar leibhéal an Aontais trí rialacha sonracha. Tá gné thrasteorann i gceist i gcás cuid de na rioscaí inbhuanaitheachta a bhaineann le forbairt an bhithfhuinnimh agus, ar an ábhar sin, féadfaidh sé gur éifeachtúla a bheidh sé aghaidh a thabhairt orthu ar leibhéal an Aontais. Is fíor sin go háirithe i gcás iarmhairtí comhshaoil amhail an tathrú aeráide agus cailliúint na bithéagsúlachta. Lena chois sin, is gá creat comhchuibhithe Aontais a bheith ann maidir le hinbhuanaitheacht na bithmhaise a úsáidtear le haghaidh teasa agus cumhachta chun gur fusa bithmhais a thrádáil agus chun an margadh inmheánach i mbreoslaí bithmhaise a chur chun cinn. Mura mbeadh gníomhaíocht ann ach ag leibhéal na mBallstát, léiríonn anailís gur dócha go ndéanfaí an margadh inmheánach fuinnimh a shaobhadh agus a ilroinnt agus, mar thoradh air sin, bheadh costais fhoriomlána níos airde ar fhuinneamh inathnuaite ar fud an Aontais agus bhainfí níos lú úsáide as. Breisluach an Aontais Eorpaigh Ídítear beagnach 50 % d’fhuinneamh an Aontais in earnáil an téimh agus an fhuaraithe agus tá 75 % de thomhaltas an Aontais san earnáil sin ag brath ar fhuinneamh ó fhoinsí iontaise. Toisc nach ann do straitéis uile-Eorpach, is mó fós í an éiginnteacht i measc infheisteoirí agus rinneadh na margaí áitiúla a ilroinnt dá bharr agus, ar an ábhar sin, is deacair do thomhaltóirí rogha a dhéanamh bunaithe ar na tosaíochtaí atá acu féin agus toisc nach ann do bheartais rialála lena gcuirtear dreasachtaí ar fáil maidir le táirgeadh díláraithe fuinnimh. D’fhéadfadh treoir ón Aontas san earnáil sin a bheith ina cabhair chun margadh comhtháite Aontais maidir le fuinneamh inathnuaite in earnáil an téimh agus an fhuaraithe a chur ar bun. Dá bhrí sin, moltar roinnt roghanna do na Ballstáit maidir leis an gcaoi chun aghaidh a thabhairt ar a bhfuil de phoitéinseal fós gan saothrú san earnáil. Toisc go bhfuil gné áitiúil ag baint le téamh agus fuarú, leagtar síos creat foriomlán leis an togra chun úsáid an fhuinnimh inathnuaite a spreagadh san earnáil sin ach, ag an am céanna, tugtar an deis do na Ballstáit iad féin a chur in oiriúint do chúinsí áitiúla ar an mbealach is éifeachtúla ó thaobh costas de. Ídítear thart ar aon trian d’éileamh iomlán an Aontais ar fhuinneamh in earnáil an iompair agus cumhdaítear an téileamh sin ina iomláine nach mór le hola. In ainneoin go bhfuil tús curtha leis an aistriú go fuinneamh malartach íseal-astaíochtaí in earnáil an iompair, aistriú atá á spreagadh leis an Treoir maidir le Fuinneamh inathnuaite, tá an earnáil tite go mór ar gcúl ar earnálacha eile ar chúiseanna éagsúla, lena náirítear easpa dreasachtaí láidre chun cur leis an nuálaíocht sna fuinnimh agus sna teicneolaíochtaí a theastaíonn don dícharbónú san fhadtéarma agus don éagsúlú fuinnimh in earnáil an iompair mar aon le ceisteanna bonneagair a bhaineann le leictriú an iompair (a bhfuil aghaidh á tabhairt air trí chur chun feidhme na Treorach maidir le Breosla Malartach agus na bearta atá beartaithe faoin athbhreithniú ar an Treoir maidir le Feidhmíocht Fuinnimh Foirgneamh). Trí ghníomhaíocht chomhchoiteann ar leibhéal an Aontais, déanfar deimhin de go mbainfear amach cuspóirí an bheartais (e.g. forbairt a dhéanamh ar phoitéinseal dícharbónaithe bithbhreoslaí ardfhorbartha) i dteannta a chéile ar an gcostas is ísle is féidir. Beidh creat fuinnimh agus aeráide uile-Aontais maidir le fuinneamh inathnuaite in 2030 ina chabhair chun faireachán a dhéanamh ar bheartais fuinnimh na mBallstát agus chun tacú leo sa chaoi go soláthrófar córas fuinnimh atá inbhuanaithe, slán agus inacmhainne do phobal an Aontais. A bhuí le creat reachtach intuartha de chuid an Aontais atá ar thús cadhnaíochta in earnáil na bhfuinneamh inathnuaite i dtreo 2030 agus a thacaíonn le beartas na bhfuinneamh inathnuaite a chur in oiriúint don Eoraip, lena neartaítear go háirithe an cur chuige margadhbhunaithe maidir le fuinneamh inathnuaite agus lena gcuirtear chun cinn leathnú amach na tacaíochta trasteorann, is fusa do Bhallstáit beartais náisiúnta a cheapadh i dtreo sprioc 2020, rud a chinntíonn go bhfuil beartais maidir le fuinneamh inathnuaite comhleanúnach le cuspóirí eile fuinnimh agus aeráide, mar atá an Scéim Trádála Astaíochtaí, an Rialachán maidir le Comhroinnt Díchill agus sprioc 2030 maidir le héifeachtúlacht fuinnimh. D’fhéadfadh creat ar leibhéal an Aontais lena leagtar síos prionsabail ardleibhéil maidir le scéimeanna tacaíochta cinnteacht a sholáthar d’infheisteoirí, cinnteacht a bhféadfadh sé gur baineadh an bonn uaithi roimhe seo i ngeall ar an siar agus aniar ó thaobh cúrsaí beartais de, nó i ngeall ar bhearta cúlghabhálacha a bhí á gcur i bhfeidhm ag Ballstáit áirithe. Trí ghníomhú ar leibhéal an Aontais, d’fhéadfaí dul i ngleic le roinnt bacainní ar infheistíochtaí poiblí agus príobháideacha (e.g. bacainní maidir le nósanna imeachta údarúcháin), aghaidh a thabhairt ar an easpa i gcomhordú ar an leibhéal náisiúnta agus spreagadh a thabhairt don chumas riaracháin tionscadail trasteorann agus scéimeanna tacaíochta a chur chun feidhme. Mar thoradh ar ghníomhaíocht an Aontais, soláthrófar cinnteacht d’infheisteoirí i gcreat rialála ar fud an Aontais, úsáid chomhsheasmhach agus chost-éifeachtúil an fhuinnimh inathnuaite san Aontas agus oibriú éifeachtúil an mhargaidh inmheánaigh fuinnimh ach, ag an am céanna, tabharfar urraim do phoitéinseal na mBallstát cineálacha difriúla fuinnimh inathnuaite a tháirgeadh de réir a rogha meascáin fuinnimh. Chuige sin, coinníonn na Ballstáit rogha leathan agus solúbthacht chun forbairt an fhuinnimh inathnuaite in aon earnáil dá ngeilleagar a chur chun cinn sa dóigh is fearr a oireann dá bpoitéinseal agus dá gcúinsí náisiúnta féin, lena náirítear an rogha chun an sprioc ar leibhéal an Aontais a bhaint amach trí thacú le húsáid fuinnimh inathnuaite i mBallstáit eile, i gcomhréir le tograí maidir le dearadh an mhargaidh. Dá bhrí sin, comhlíonann an togra prionsabal na coimhdeachta. 2.3.Prionsabal na comhréireachta agus an rogha ionstraimí Comhlíonann an togra prionsabal na comhréireachta óir leagtar síos ann gníomhaíochtaí ón Aontas a dhéanfaidh deimhin de go sroichfidh an tAontas an sprioc 27 % ar a laghad ach a thabharfaidh solúbthacht do Bhallstáit na gníomhaíochtaí beartaithe a chur chun feidhme agus forbairt a dhéanamh ar an earnáil fuinnimh inathnuaite is fearr a oireann dá gcás, dá dtosaíochtaí agus dá bpoitéinseal náisiúnta, ar choinníoll go mbainfidh siad amach i dteannta a chéile an sprioc 27 % ar a laghad. Is athrú ó bhonn é an sprioc ar leibhéal an Aontais sa chreat beartais do 2030, mar atá ó spriocanna náisiúnta atá ceangailteach ó thaobh an dlí a cheadaíonn do Bhallstáit rogha mhór a bheith acu maidir lena mbearta náisiúnta féin go sprioc atá ceangailteach ó thaobh dlí ar leibhéal an Aontais. Sa chomhthéacs sin, ní bheadh mar thoradh ar bhearta náisiúnta amháin ach iarrachtaí nach bhfuil cost-éifeachtúil agus atá scaipthe ar bhealach éagothrom ar fud an Aontais, rud a d’fhágfadh nach mbainfí úsáid leordhóthanach as fuinneamh inathnuaite i margadh inmheánach an Aontais agus go bhféadfadh sé tarlú nach mbeifí in ann an sprioc chomhaontaithe a bhaint amach. Dá bharr sin, mura mbeadh ann ach bearta náisiúnta amháin faoi na sásraí rialachais atá beartaithe, níor leor na ráthaíochtaí go mbainfí an sprioc amach, nó go mbainfí an sprioc amach ar an mbealach is cost-éifeachtúla is féidir, go seachnófaí an deis a bheith ag Ballstát gan a chion a dhéanamh chun an sprioc a bhaint amach agus go laghdófaí ilroinnt margaidh. Le gníomhaíocht ar leibhéal an Aontais, mar sin, féadtar creat atá cobhsaí agus láidir a chur ar bun lena bhféadtar cuspóir ceangailteach an Aontais a bhaint amach gur fuinneamh inathnuaite é ar a laghad 27 % den fhuinneamh in 2030 agus go roinntear ar bhealach cóir idir Ballstáit na hiarrachtaí a dhéantar, gan dul thar na bearta is gá chun a chinntiú go mbeidh an iarracht choiteann chomh héifeachtúil agus is féidir ó thaobh costas de. Maidir le sainfhorálacha earnála, ídítear beagnach 50 % d’fhuinneamh an Aontais in earnáil an téimh agus an fhuaraithe agus faightear 75 % de riachtanais breosla chun críocha téimh agus fuaraithe ó bhreoslaí iontaise fós. Dá bhrí sin, is den riachtanas é dícharbónú a dhéanamh ar earnáil an téimh agus an fhuaraithe má tá an tAontas chun cloí le cuspóirí fadtéarmacha dícharbónaithe agus cinnteacht an tsoláthair fuinnimh a fheabhsú. Idir seo agus 2030, ba cheart go dtiocfadh nach mór leathchuid den rannchuidiú chun sprioc an Aontais maidir le fuinneamh inathnuaite a bhaint amach ó earnáil an téimh agus an fhuaraithe. Léiríonn an dúshlán sin an gá atá le gníomhaíocht san earnáil shonrach sin. Tugann na roghanna atá beartaithe in earnáil an téimh agus an fhuaraithe treoir do na Ballstáit i dtaca leis an gcur chuige atá le roghnú chun tacú le méadú ar an sciar den mhargadh atá ag foinsí inathnuaite fuinnimh san earnáil chun sciar an rannchuidithe sin a bhaint amach ar bhealach éifeachtúil ó thaobh costas de ach, ag an am céanna, solúbthacht iomlán a bheith acu sa chaoi a ndéantar a bpleananna comhtháite aeráide agus fuinnimh a dhearadh. Dá nglacfadh gach Ballstát an beart atá molta, chumhdódh sé sin a bheag nó a mhór aon cheathrú den bhearna idir an cás mura dtiocfadh athrú ar an mbeartas atá ann faoi láthair agus an sprioc 27 % ar a laghad ar leibhéal an Aontais.

Ní dhéantar aon athrú ar shainchumais thábhachtacha náisiúnta, amhail an ceart atá ag Ballstát na coinníollacha a chinneadh maidir lena acmhainní fuinnimh a shaothrú, a rogha idir teicneolaíochtaí éagsúla fuinnimh agus struchtúr ginearálta a sholáthair fuinnimh. Ina theannta sin, cuimsítear i gcreat inbhuanaitheachta an Aontais maidir le bithfhuinneamh critéir íosta chun táirgeadh inbhuanaithe agus úsáid éifeachtúil na bithmhaise in earnáil an iompair agus in earnáil an téimh agus an fhuaraithe a léiriú. Leanann na forálacha inbhuanaitheachta cur chuige atá bunaithe ar riosca agus ní bhaineann siad le gineadóirí teasa agus leictreachais amháin. Ar deireadh, áirithítear an chomhréireacht trí chothromaíocht a aimsiú idir cuspóirí an iomaíochais, cinnteacht agus inbhuanaitheacht an tsoláthair fuinnimh agus trí thairbhí fadtéarmacha na gníomhaíochta atá beartaithe tar éis 2030 a mheas, agus ní ar bhonn tionchair sa ghearrthéarma nó sa mheántéarmacha amháin. Mar sin, tá an leibhéal sriantachta a chuirtear i bhfeidhm i gcomhréir leis an gcuspóir. 2.4.An rogha ionstraime Is Treoir í an ionstraim a roghnaíodh a chaithfidh na Ballstáit a chur chun feidhme. Ionstraim iomchuí í an Treoir chun fuinneamh inathnuaite a chur chun cinn óir sainíonn sí cuspóirí an Aontais atá le baint amach ach, ag an am céanna, fágtar solúbthacht leordhóthanach ag an Ballstáit í a chur chun feidhme sa dóigh is fearr a oireann dá gcúinsí náisiúnta féin. Ar an ábhar sin, ní áirítear ach forálacha teoranta lena bhforchuirtear gníomhaíocht éigeantach, agus ní dhéantar é ach go heisiach chun an úsáid riachtanach ar fud an Aontais is fearr ó thaobh costais de a mhéadú (e.g. Airteagal 5 den togra maidir le páirt-oscailt éigeantach scéimeanna tacaíochta). Tá leasú substainteach ar an Treoir maidir le Fuinneamh inathnuaite i gceist sa togra, agus leis an teicníc athmhúnlaithe is féidir téacs reachtach aonair a ghlacadh rud a fhágann go ndéantar an leasú inmhianaithe go comhuaineach, go gcódaítear an leasú sin le forálacha an ghnímh nár athraíodh, agus go ndéantar an gníomh sin a aisghairm. Ar an ábhar sin, is ionstraim iomchuí an Treoir athmhúnlaithe agus tá sí i gcomhréir le gealltanas an Choimisiúin faoin gcomhaontú idirinstitiúideach maidir le reachtóireacht níos fearr. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR 3.1.Meastóireacht REFIT Cuireadh meastóireacht cláir um fheidhmíocht rialála (REFIT) ar an Treoir maidir le Fuinneamh inathnuaite i gcrích idir 2014 agus 2016. Tíolactar torthaí na meastóireachta sin i nDoiciméad Inmheánach Oibre ar leith de chuid na meastóireachta REFIT agus cuirtear i láthair iad in éineacht leis an Measúnú Tionchair a ghabhann leis an togra. Baineadh de thátal as an meastóireacht REFIT gur éirigh leis an gcuspóir sciar an fhuinnimh inathnuaite i dtomhaltas deiridh fuinnimh an Aontais a mhéadú i mbealach inbhuanaithe. Bhain éifeacht ar leith leis na spriocanna ceangailteacha náisiúnta, leis na Pleananna Gníomhaíochta Náisiúnta don Fhuinneamh inathnuaite agus leis an bhfaireachán débhliantúil dá bhforáiltear leis an Treoir maidir le Fuinneamh inathnuaite chun trédhearcacht a sholáthar d’infheisteoirí agus d’oibreoirí eacnamaíocha eile, agus, a bhuí leo, rinneadh deimhin de go mbeadh faisnéis ardchaighdeáin ar fáil maidir le margaí agus beartais fuinnimh inathnuaite sna Ballstáit. Léirítear é sin leis an méadú tapa a tháinig ar úsáid fuinnimh inathnuaite tar éis dháta glactha na Treorach, méadú ó 10.4 % de sciar na bhfoinsí inathnuaite in 2007 go 17 % in 2015. Rannchuidigh na forálacha dlíthiúla sin, mar aon le beartais náisiúnta bhreise agus bearta neamhrialála eile, le cuspóirí beartais fuinnimh agus aeráide an Aontais a bhaint amach go foriomlán agus, mar thoradh air sin, gearradh siar ar astaíochtaí gás ceaptha teasa, rinneadh slándáil an tsoláthair fuinnimh a chosaint tuilleadh agus cuireadh chun cinn ceannaireacht sa nuálaíocht, cruthú fostaíochta, glacadh an phobail agus forbairt réigiúnach. Tá a nábharthacht, comhleanúnachas, éifeachtúlacht, éifeachtacht agus breisluach maidir le cuspóirí foriomlána fuinnimh agus athrú aeráide an Aontais cruthaithe. Faoi láthair, is é an fuinneamh inathnuaite an taon rogha dhícharbónaithe in earnáil an leictreachais a úsáidtear ag ráta atá cóngarach don mhéid a éilítear faoi chásanna fadtéarmacha na Gníomhaireachta Idirnáisiúnta Fuinnimh (IEA) chun teorann 2◦C os cionn leibhéil réamhthionsclaíocha a chur leis an ardú ar an teocht domhanda. Ina ainneoin sin, fiú má tá ag éirí leis an Aontas Eorpach ina iomláine agus leis na Ballstáit uile cé is moite de Bhallstát amháin a spriocanna fuinnimh inathnuaite foriomlána do 2020 a bhaint amach faoi láthair, ní bhainfear amach an sprioc faoi 2020 mura gcoinníonn na Ballstáit orthu ag cur úsáid na bhfoinsí inathnuaite chun cinn d’fhonn go bhféadfaidh siad freastal ar an méadú ar a néilimh fuinnimh. Lena chois sin, is gá iarrachtaí breise a dhéanamh chun ráta úsáide reatha an fhuinnimh inathnuaite i gcúrsaí iompair a mhéadú chun deimhin a dhéanamh de go mbainfear amach an sprioc 10 % san earnáil. I ngeall ar an éiginnteacht rialála a tháinig as an bplé fada polaitiúil maidir le conas aghaidh a thabhairt ar an riosca a bhaineann le hAthrú Díreach sa Talamhúsáid (ILUC) i gcás bithbhreoslaí biabhunaithe, imríodh tionchar diúltach ar úsáid fuinnimh inathnuaite in earnáil an iompair. 3.2.Comhairliúcháin leis na páirtithe leasmhara 3.2.1. Modhanna comhairliúcháin, na príomhearnálacha a bhfuiltear ag díriú orthu agus próifíl ghinearálta na bhfreagróirí Bhí raon leathan páirtithe leasmhara, lena náirítear Ballstáit agus Údaráis Rialála Náisiúnta, páirteach sa phróiseas chun an togra a ullmhú. Mar chuid den phróiseas sin, bhí comhairliúchán poiblí 12 sheachtain, ceardlann do pháirtithe leasmhara an 5 Feabhra 2016, plé tiomnaithe ag an bhFóram Eorpach um Rialáil Leictreachais i bhFlórans agus rinneadh plé déthaobhach go leor. Seoladh comhairliúchán poiblí an 18 Samhain 2015 agus fágadh ar oscailt é go dtí an 10 Feabhra 2016. 614 fhreagra san iomlán a fuair an Coimisiún. Sheol comhlachais náisiúnta agus uile-Aontais 340 freagra, arb é 58 % de na freagraí. As measc na bhfreagraí sin, tháinig 110 ó chomhlachais tionscail (18 % de na freagraí san iomlán) agus chuir tionscal an fhuinnimh inathnuaite 90 freagra isteach (15 %). Ina theannta sin, tháinig 186 fhreagra go díreach ó ghnóthais (30 %). Ghlac 19 rialtas náisiúnta agus 22 údarás réigiúnacha nó áitiúla páirt sa chomhairliúchán seo chomh maith. Ní mór a thabhairt ar aird an pháirt shuntasach a ghlac daoine aonair, comharchumainn fuinnimh agus eagraíochtaí neamhrialtasacha sa phróiseas. Ina theannta sin, chuir an Coimisiún comhairliúchán poiblí ar líne ar bun maidir le hinbhuanaitheacht bithfhuinnimh ón 10 Feabhra go dtí an 10 Bealtaine 2016 a fuair breis agus 950 freagra. Comhlánaíodh é seo trí chomhdháil théamach do na páirtithe leasmhara a bhí ar siúl an 12 Bealtaine 2016. 3.2.2 Achoimre ar thuairimí na bpáirtithe leasmhara Dearbhaíonn an measúnú mionsonraithe ar na freagraí a tháinig as an gcomhairliúchán poiblí go raibh an chuid is mó de na freagróirí ar aon tuairim maidir le roinnt míreanna a cuireadh ar aghaidh le linn an chomhairliúcháin féin, lena náirítear inter alia an gá atá le creat reachtach de chuid an Aontais atá cobhsaí intuartha le haghaidh fuinneamh inathnuaite, an tábhacht atá le bearta comhlántacha a shainiú sa Treoir athmhúnlaithe chun deimhin a dhéanamh de go mbainfear amach an sprioc cheangailteach 27 % ar a laghad ar leibhéal an Aontais agus an ábharthacht a bhaineann le margadh a fhorbairt atá in oiriúint d’fhuinneamh inathnuaite. Mar sin féin, níl na páirtithe leasmhara ar aon tuairim maidir le ceisteanna eile, amhail raon feidhme geografach na scéimeanna tacaíochta agus neamhchosaint an fhuinnimh inathnuaite ar dhálaí an mhargaidh (e.g. seoladh tosaíochta agus freagrachtaí as cothromú). Maidir leis an ról atá ag eintitis phríobháideacha agus phoiblí i margadh an leictreachais, tacaítear go láidir le gníomhaíocht bhreise ón Aontas chun tomhaltóirí fuinnimh agus údaráis áitiúla a chumhachtú. Tacaíonn tromlach mór na bhfreagraí le rialacha níos láidre ón Aontas a dheimhníonn go bhféadfaidh tomhaltóirí a dteas agus a leictreachas féin a tháirgeadh agus a stóráil agus go bhféadfaidh siad a bheith rannpháirteach sna margaí fuinnimh ábhartha uile ar dhóigh neamh-idirdhealaitheach agus shimplí, lena náirítear trí chomhbhailitheoirí. I gcás córais féintomhaltais, tacaíonn an-chuid freagróirí le nochtadh gearrthéarmach don mhargadh a mhéadú trí luacháil a dhéanamh ar aon bharrachas leictreachais a sheoltar isteach san eangach ag praghas an mhargaidh mhórdhíola. Tugann roinnt gineadóirí fuinnimh inathnuaite le fios, áfach, go bhfuil gá fós le scéimeanna tacaíochta margadhbhunaithe i gcás córais féintomhaltais mionscála le linn an aistrithe i dtreo dearadh margaidh athchóirithe. Tacaíonn roinnt freagróirí le rochtain éascaithe ar mhaoiniú i gcomhair tionscnaimh áitiúla maidir le fuinneamh inathnuaite.

Meabhraíonn na páirtithe leasmhara gur cheart cosc a chur le hathruithe cúlghabhálacha ar na scéimeanna tacaíochta. Sainaithnítear an tábhacht a bhaineann le míreanna eile chun cobhsaíocht na ninfheistíochtaí a fheabhsú; ina measc sin, áirítear deireadh le bacainní riaracháin, comhtháthú breise ar an margadh agus córas neartaithe maidir le cosaint infheistíochtaí nach gcuimsítear faoin gConradh um Chairt Fuinnimh. Chomh maith leis sin, tugann roinnt freagróirí le fios gur gá a dhéanamh cinnte go gcuirfear an Treoir athmhúnlaithe chun feidhme go pras, i bhfad roimh 2021, chun comharthaí tráthúla beartais a thabhairt agus tuar a dhéanamh d’infheisteoirí. Mhaígh roinnt Ballstát go háirithe gur gá an ceart atá ag Ballstáit a meascán fuinnimh féin a roghnú agus na teicneolaíochtaí fuinnimh inathnuaite atá roghnaithe acu a fhorbairt, e.g. ar chúiseanna a bhaineann le héagsúlú, gur gá an ceart sin a dheimhniú go mór mór agus scéimeanna tacaíochta á ndearadh. Mhaígh siad freisin nach mór comhtháthú fuinnimh inathnuaite sa mhargadh a eagrú ar bhealach comhordaithe agus nach féidir é a fhágáil faoi nósanna imeachta nach bhfuil leanúnach agus atá ag brath ar sceidil fógra aonair Ballstát, agus faoi na nósanna imeachta sin amháin. Agus ar deireadh, meastar go bhfuil sé ríthábhachtach creat reachtach stóinsithe a bheith cumhdaithe faoin Treoir maidir le Fuinneamh inathnuaite chun go mbainfear amach an sprioc 27 % ar a laghad maidir le húsáid fuinnimh inathnuaite faoi 2030. Tá formhór na bhfreagróirí i bhfabhar bearta coisctheacha chun bearna i mbaint amach na sprice a sheachaint ach, lena chois sin, measann siad gur gá bearta ceartaitheacha a chur chun feidhme más amhlaidh gur mar sin atá an cás. Maíonn cuid de na páirtithe leasmhara, amhail rialálaithe fuinnimh, go gcaithfear deimhin a dhéanamh de go mbeidh aon bhearta comhlántacha comhsheasmhach le scéimeanna tacaíochta náisiúnta. Tugadh le fios sa chomhairliúchán poiblí gur ar na bacainní is mó ar úsáid an fhuinnimh inathnuaite a mhéadú in earnáil an iompair bhí, inter alia, easpa creat reachtach cobhsaí don tréimhse tar éis 2020, an plé fada ar inbhuanaitheacht bithbhreoslaí, agus an costas ard ar fheithiclí leictreacha. Léirigh formhór mór na bhfreagróirí go mbeadh scéim oibleagáide ar leibhéal an Aontais maidir le breoslaí a tháirgtear ó fhoinsí inathnuaite a chur ar an margadh ina beart éifeachtach nó an-éifeachtach chun tomhaltas breoslaí inathnuaite inbhuanaitheacha in earnáil an iompair san Aontas a chur chun cinn agus chun an úsáid a bhaintear as feithiclí leictreacha a mhéadú. Ina theannta sin, baineadh de thátal as an bhFóram Eorpach um Rialáil Leictreachais a bhí ar siúl i bhFlórans an 13/14 Meitheamh 2016 agus ar ghlac Ballstáit, Údaráis Rialála Náisiúnta agus páirtithe leasmhara tábhachtacha páirt ann gur cheart an creat maidir le fuinneamh inathnuaite don tréimhse tar éis 2020 a bhunú ar dhearadh margaidh feabhsaithe atá in oiriúint do chomhtháthú iomlán fuinnimh inathnuaite agus ar chomhartha láidir i dtaca le praghas carbóin trí Scéim an Aontais maidir le Trádáil Astaíochtaí atá treisithe agus gur cheart, nuair is gá agus más gá, tacaíocht shonrach i gcomhair fuinneamh inathnuaite a bheith margadhbhunaithe agus saobhadh sa mhargadh a laghdú a oiread agus is féidir. Chuige sin, mhol an Fóram don Choimisiún rialacha coiteanna maidir le scéimeanna tacaíochta a fhorbairt mar chuid den athbhreithniú ar an Treoir maidir le Fuinneamh inathnuaite a éascóidh cur chuige margadhbhunaithe agus níos réigiúnbhunaithe i dtaca le fuinneamh inathnuaite. Léirigh an comhairliúchán poiblí maidir le hinbhuanaitheacht bithfhuinnimh nach bhfuiltear ar aon tuairim maidir le buntáistí agus rioscaí an bhithfhuinnimh agus maidir leis an ngá atá le beartas nua ón Aontas. Ina ainneoin sin, mhaígh móramh mór na bhfreagróirí gurb é an maolú ar an athrú aeráide príomhchuspóir an bheartais maidir le hinbhuanaitheacht bithfhuinnimh. Léirigh roinnt údarás poiblí agus roinnt fiontar poiblí mar aon le táirgeoirí bithbhreosla agus bithleachtanna, cuideachtaí foraoiseachta agus roinnt Ballstát gurbh fhearr leo an cás bunlíne, i.e. gan aon cheanglais bhreise inbhuanaitheachta ón Aontas. Ceann de na fáthanna is mó a luaitear is ea go bhfuil reachtaíocht eile ann a chumhdaíonn na rioscaí ionchasacha a bhaineann le húsáid na bithmhaise chun fuinneamh a tháirgeadh, mar aon leis an riosca a bhaineann le hualach ró-throm riaracháin. Os a choinne sin, tacaíonn cuid mhaith táirgeoirí agus úsáideoirí bithfhuinnimh san Aontas, chomh maith le roinnt Ballstát, le gníomhaíocht bhreise ón Aontas chun go gcuimseofar an bhithmhais a úsáidtear in earnáil an téimh agus an fhuaraithe agus in earnáil an leictreachais i gcritéir inbhuanaitheachta an Aontais. Le déanaí, thug Buanchoiste Foraoiseachta an Aontais, an grúpa comhairleach maidir le gníomhaíocht an Aontais i dtaca le foraoisí, thug sé le fios go raibh sé i bhfabhar critéir inbhuanaitheachta atá bunaithe ar riosca i gcás bithmhais foraoiseachta a thabhairt isteach. Tacaíonn raon leathan páirtithe leasmhara, lena náirítear tionscal an adhmaid, táirgeoirí laín agus páipéir san áireamh, agus eagraíochta neamhrialtasacha comhshaoil leis na ceanglais éifeachtúlachta maidir le bithmhais a úsáid chun fuinneamh a tháirgeadh. Chomh maith leis sin, tá eagraíochtaí neamhrialtasacha i bhfabhar uasteorainn a bheith ar úsáid bithfhuinnimh, mar aon le srianta ar bhunábhair nó ar fhoinsí áirithe, agus ceanglais chomhshaoil agus shóisialta maidir le táirgeadh bithmhaise. Go ginearálta, d’iarr na páirtithe leasmhara go mbeifí comhsheasmhach sa chaoi a gcuirtear i bhfeidhm bearta a bhaineann le bunábhair áirithe, beag beann ar a núsáid deiridh: ciallaíonn sé sin, mar shampla, gur ceart na rialacha ceannann céanna a bheith ann i gcás bithmhais thalmhaíoch a úsáidtear chun bithbhreoslaí a tháirgeadh nó bithghás le haghaidh teasa agus leictreachais. 3.3.Bailiú agus úsáid saineolais Coimisiúnadh conraitheoirí seachtracha chun na príomhstaidéir seo a leanas a scríobh: Study on the impact assessment for a new Directive mainstreaming deployment of renewable energy and ensuring that the EU meets its 2030 renewable energy target – ECN, Öko-Institut, Eclareon, REBEL, SUER, BBH. Study on Technical Assistance in Realisation of the 2016 Report on Renewable Energy, in preparation of the Renewable Energy Package for the Period 2020-2030 in the European Union – Öko-Institut, E3-Modelling, Observ’ER, COWI. Supporting investments into renewable electricity in context of deep market integration of RES-e after 2020: Study on EU-, regional- and national-level options – Cambridge Economic Policy Associates (CEPA) Study on the sustainable and optimal use of biomass for energy in the EU beyond 2020 – PricewaterhouseCoopers, Vito, TU Wien, Ollscoil Utrecht, INFRO, Rutter Soceco. Carbon impacts of biomass consumed in the EU – Forest Research UK, VTT, North Energy, Alterra. Study on impacts on resource efficiency on future EU demand for bioenergy, IISA, Idufor, EFI, Öko-Institut, IEEP. 3.4.Measúnú tionchair Níor leagadh síos tacar de roghanna tosaíochta sa Mheasúnú Tionchair a ghabhann leis an Togra ach rinneadh anailís mhionsonraithe ar gach rogha beartais atá ann, anailís ina gcuirtear i láthair gach cur chuige ar bhonn céimnitheach ón gcás 'gnó mar is gnách' (Rogha 0), a chuimsíonn leanúint de bhearta náisiúnta gan gníomhaíochtaí breise ar leibhéal an Aontais Eorpaigh a áireamh agus cásanna eile a chuimsíonn níos mó beart cuimsitheach ar leibhéal an Aontais Eorpaigh ar fud na gcúig réimse thíosluaite.

Thug an Bord um Ghrinnscrúdú Rialála a chéad thuairim ar an Measúnú Tionchair an 16 Meán Fómhair 2016 agus d’iarr sé go gcuirfí faoina bhráid arís é. Rinneadh athbhreithniú air sin agus cuireadh é faoi bhráid an Bhoird um Ghrinnscrúdú Rialála arís an 17 Deireadh Fómhair 2016. Thug an Bord tuairim dhiúltach den dara huair an 4 Samhain 2016 ach níor iarr sé go ndéanfaí tuilleadh athbhreithnithe ar an measúnú tionchair ná go gcuirfí faoina bhráid arís é. I bhfianaise an méid sin, mheas an Coimisiún go mbeadh sé tráthúil leanúint ar aghaidh le togra athmhúnlúcháin le haghaidh na Treorach maidir le Fuinneamh In-athnuaite agus an tamhras a bhí ar an mBord um Ghrinnscrúdú Rialála sa dara tuairim aige á chur san áireamh freisin. Go sonrach, roghnaigh sé forálacha a bheadh níos comhréirí agus níos éadroime d'earnáil an téimh agus agus an fhuaraithe mar aon le forálacha treisithe sa chreat rialachais chun a áirithiú go mbainfí spriocanna 2030 amach. Chinntigh sé freisin go bhfuil na forálacha atá sa Togra go hiomlán comhoiriúnach leis na rialacha maidir le Státchabhair agus go bhfuil siad comhlántach leo agus nach sáraíonn siad inniúlachtaí an Choimisiúin i réimse na Státchabhrach. Is prionsabail ghinearálta iad na forálacha atá beartaithe lenar gá scéimeanna atá margadhbhunaithe agus cost-éifeachtúil a úsáid (i gcás inar gá sin). Tá sé sin go hiomlán i gcomhréir le dearadh nua an mhargaidh agus cabhraíonn sé sin le costais ar cháiníocóirí agus ar thomhaltóirí leictreachais a laghdú. Leis na forálacha, cuirtear tuilleadh tacaíochta ar fáil chun cinnteacht a sholáthar d'infheisteoirí ar feadh na tréimhse 2021-2030. Chuir an Coimisiún cuspóirí uile an Aontais Fuinnimh san áireamh. Ar deireadh, tugann sé dá aire na héiginnteachtaí dosheachanta maidir le meastachán a dhéanamh ar an mbearna atá le líonadh, cineál an íoscheanglais a bhaineann le sprioc cheangailteach 27 Ballstát an Aontais Eorpaigh agus an gá atá le dreasachtaí cobhsaí tráthúla le haghaidh na hinfheistíochtaí ina mbeidh ard-agaí tionscanta. Agus aird á tabhairt ar an méid sin thuas ar fad, measann an Coimisiún gur freagra comhréireach é pacáiste foriomlán na mbeart ar na fadhbanna uile atá amach romhainn. Tugtar faisnéis níos mionsonraithe air sin sa chaibidil seo. (i) Roghanna chun fuinneamh in-athnuaite a mhéadú san earnáil leictreachais (FIF-L) a) Comhchreat Eorpach i ndáil le scéimeanna tacaíochta: (1) úsáid sásraí margaidh amháin; (2) comhchreat Eorpach i ndáil le tacaíocht chost-éifeachtúil atá bunaithe ar an margadh; (3) glacadh le cabhair le haghaidh infheistíochtaí ar bhonn éigeantach. Sa Treoir maidir le Fuinneamh In-athnuaite, is féidir scéimeanna tacaíochta a chur san áireamh, ach fágtar an rogha maidir le scéimeanna tacaíochta ag na Ballstáit. Ba é an toradh a bhí air sin go raibh sé míshásúil nuair a thug Ballstáit scéimeanna tacaíochta isteach a rinneadh a athrú ina dhiaidh sin, ina lán cásanna, nó a rinneadh a chúlghairm go cúlghabhálach. Leis sin, bhí tionchar diúltach aige sin ar mhuinín infheisteoirí. Dá bhrí sin, tá gá le rialacha níos soiléire sa Treoir athmhúnlaithe maidir le Fuinneamh In-athnuaite chun muinín a mhéadú i measc infheisteoirí. I bhfianaise an méid sin, cuimsíonn Rogha 2 tabhairt isteach prionsabal le haghaidh scéimeanna tacaíochta a fhéadfaidh na Ballstáit a chur i bhfeidhm agus a bhfuil gá leo fós i láthair na huaire chun infheistíochtaí leordhóthanacha a mhealladh ionas go mbainfear sprioc 2030 an Aontais Eorpaigh amach. Áirítear sa rogha seo prionsabail i leith dearadh lena núsáid ag na Ballstáit do scéimeanna tacaíochta agus chun infheisteoirí a chosaint ar athruithe cúlghabhálacha. Tá na prionsabail sin gan dochar do na rialacha maidir le Státchabhair. Maidir leis an earnáil seo, mheas an Bord um Ghrinnscrúdú Rialála go dtugann na treoirlínte maidir le státchabhair atá ann cheana féin aghaidh ar fhormhór na gceisteanna a ardaíodh sa Mheasúnú Tionchair agus go naithníonn siad cheana spriocanna 2030 maidir le fuinneamh agus aeráid. Rogha pholaitiúil é na prionsabail sin a dhaingniú sa reachtaíocht. Ar an gcaoi sin, beidh na forálacha sin ina gcuidiú chun beartas fuinnimh in-athnuaite a chur in oiriúint don Eoraip, fuinneamh in-athnuaite a chur in oiriúint don mhargadh agus cinnteacht a áirithiú le haghaidh infheisteoirí go dtí 2030. Tá níos mó mionsonraí le fáil in Iarscríbhinn 1 den Mheasúnú Tionchair. Sa chomhthéacs sin, leagtar amach sa chreat atá beartaithe prionsabail deartha (i) a áirithíonn cinnteacht leordhóthanach le haghaidh infheisteoirí ar feadh na tréimhse 2021-2030 agus (ii) a éilíonn go núsáidfear, nuair is gá sin, scéimeanna atá bunaithe ar an margadh agus scéimeanna cost-éifeachtúla atá bunaithe ar an gcleachtas deartha is fearr atá ag teacht chun cinn. Tá prionsabail an Togra seo go hiomlán i gcomhréir leis na treoshuíomhanna a ghlac an Coimisiún cheana sna Treoirlínte maidir le Státchabhair don Fhuinneamh agus don Chomhshaol agus déanfar breis forbartha orthu i roinnt réimsí go háirithe amhail rannpháirtíocht trasteorann. Ina theannta sin, tá an creat éifeachtach sa mhéid go náirithíonn sé cinnteacht leordhóthanach le haghaidh infheisteoirí trí phrionsabail deartha ghinearálta i gcomhréir le prionsabail atá bunaithe ar an margadh agus ar an gcleachtas is fearr a bheidh bailí ar feadh na tréimhse 2021-2030. San am céanna, tá an creat comhréireach agus níl sé ró-shaintreorach ó tharla gur de chineál ginearálta iad na rialacha, agus urramaíonn sé prionsabal na coimhdeachta mar go dtugann sé aird iomlán ar cheart na mBallstát a meascán fuinnimh féin a chinneadh. Chun na críche sin, is gá a shainiú sa chreat rialála reatha an caidreamh idir an ceart, de pháirt amháin, atá ag na Ballstáit a meascán fuinnimh féin a roghnú agus na teicneolaíochtaí fuinnimh in-athnuaite atá roghnaithe acu a fhorbairt, m.sh. ar mhaithe le héagsúlú, agus an cuspóir, den pháirt eile, chun leibhéal iomaíochta idir na teicneolaíochtaí a áirithiú. Má chuirtear na bunphrionsabail sin den chreat fuinnimh don Eoraip faoi bhráid na Comhairle agus Pharlaimint na hEorpa le haghaidh comhaontú, cuirfear bonn dlisteanach faoin gclár oibre um chomhtháthú margaidh agus glacfaidh an pobal leis dá réir. Lena chois sin, tá páirtithe leasmhara éagsúla lena náirítear rialálaithe agus roinnt Ballstát i ndiaidh a iarraidh go gcuirfí creat den chineál sin isteach sa Togra i gcomhlántacht le rialacha Státchabhrach is infheidhme. b) cur chuige réigiúnach atá níos comhardaithe: (1) tacaíocht réigiúnach éigeantach; (2) scéimeanna tacaíochta a pháirt-oscailt ar bhonn éigeantach i dtaca le rannpháirtíocht trasteorann. Léirítear an dara rogha sa Togra seo (Rogha 1 sa Tuarascáil ar an Measúnú Tionchair), chun páirt-oscailt scéimeanna tacaíochta FIF-L i dtaca le rannpháirtíocht trasteorann a dhéanamh éigeantach. Is féidir costais chórais agus costais tacaíochta fhoriomlána níos ísle a bhaint amach sa rogha seo trína áirithiú go mbeidh infheistíochtaí suite níos mó sna háiteanna sin nuair is fabhraí acmhainneacht agus coinníollacha. Léirítear sna torthaí ón Measúnú Tionchair gurb é an toradh a bheadh ar an mbeart sin go dtiocfadh laghdú EUR 1 billiún in aghaidh na bliana ar chostais na gcóras fuinnimh don tréimhse 2021-2030 agus go dtiocfadh laghdú 3% ar na costais tacaíochta fuinnimh in-athnuaite a bheadh le híoc ag tomhaltóirí. Tá an rogha seo comhréireach mar nach molann sé ach páirt-oscailt a chur i bhfeidhm de réir a chéile chun teacht le méid na nidirnasc fisiciúil atá ann. Urramaíonn sé prionsabal na coimhdeachta mar nach gcuireann sé teorainn le cumas na mBallstát a scéim tacaíochta a dhearadh agus, dá bhrí sin, nach gcuireann sé isteach ar a gceart a meascán fuinnimh féin a chinneadh. c) ionstraim airgeadais atá dírithe ar fhuinneamh in-athnuaite: (1) ionstraim airgeadais ar leibhéal an Aontais Eorpaigh ina mbeidh critéir incháilitheachta leathana; (2) ionstraim airgeadais ar leibhéal an Aontais Eorpaigh a thacaíonn le tionscadail FIF ardriosca. Is é an sprioc a bheidh faoin réimse seo go mbainfear níos mó úsáide as cistí faoi ionstraimí airgeadais atá ann cheana nó faoi ionstraimí airgeadais nua chun tacú le hard-uaillmhian na mBallstát maidir le leas a bhaint as fuinneamh in-athnuaite. Ba cheart na mionsonraí faoin gcreat cumasúcháin sin a leagan amach i gcomhthéacs ullmhú an Chreata Airgeadais Ilbhliantúil don tréimhse 2021-2027. d) Simpliú riaracháin: (1) forálacha atreisithe "ionad ilfhreastail", raonta ama agus nósanna imeachta éascaithe i leith athchumhachtú; (2) nósanna imeachta faoi theorainn ama a cheadú trí fhaomhadh uathoibríoch agus fógra simplí le haghaidh tionscadail bheaga. Meascán de Roghanna 1 agus 2 is é rogha na tosaíochta don Togra seo chun próiseas deonaithe ceadanna a bhunú le haghaidh tionscadal fuinnimh in-athnuaite a bheidh faoi chúram údarás ainmnithe ("ionad ilfhreastail") amháin, uasteorainn ama i leith an phróisis deonaithe ceadanna, fógra simplí chuig Oibreoirí Córais Dáileacháin le haghaidh tionscadail ar scála beag agus foráil shonrach maidir le dlús a chur leis an bpróiseas deonaithe ceadanna chun gléasraí fuinnimh in-athnuaite atá ann cheana a athchumhachtú. Is féidir próisis deonaithe ceadanna a chur i bhfeidhm leis an rogha sin ar próisis iad atá níos soiléire, níos trédhearcaí, intuartha agus níos sciobtha le haghaidh iarratasóirí. Tá an rogha sin comhréireach mar gurb é atá ann a bheag nó a mhór go bhfuil na nósanna imeachta i leith an chleachtais is fearr atá ann cheana i gcuid de na Ballstáit á gcur chun feidhme. Níl costais arda i gceist leis. Urramaíonn sí prionsabal na coimhdeachta mar go bhfágann sí an rogha ag na Ballstáit cén chaoi a bhféadfaidh siad na hionaid ilfhreastail a eagrú. Ní chuireann sí isteach ar inneachar na bpróiseas deonaithe ceadanna. (ii) Roghanna chun fuinneamh in-athnuaite a mhéadú in earnáil an téimh agus an fhuaraithe (FIF-T+F):

a) fuinneamh in-athnuaite a phríomhshruthú sa soláthar téimh agus fuaraithe: (0) leanúint de na bearta náisiúnta reatha gan gníomhaíocht ar bith ón Aontas Eorpach; (1) oibleagáid maidir le FIF-T+F a thabhairt isteach do sholáthraithe breosla iontaise; (2) an oibleagáid chéanna ach do na soláthraithe breosla iontaise uile. Ba í Rogha 2 rogha na tosaíochta lena gcuirfí de cheangal ar na soláthraithe arna nainmniú ag na Ballstáit, agus lena gcumhdófaí ar a laghad 50% den soláthar fuinnimh, fuinneamh in-athnuaite faoi mhéid na ndíolachán bliantúil iomlán atá acu go dtí 2030 a phríomhshruthú de réir a chéile (faoi aon phointe céatadáin amháin in aghaidh na bliana). I dtaca leis an earnáil sin, tá an Bord um Ghrinnscrúdú Rialála tar éis an cheist a chur cé chomh comhréireach agus a bheadh sé oibleagáid a bhunú maidir le soláthraithe fuinnimh téimh agus fuaraithe. Chun aghaidh a thabhairt ar na ceisteanna sin, cuirtear roinnt roghanna in ionad na hoibleagáide sa togra reatha seo ar roghanna iad atá ar fáil do na Ballstáit agus beidh an cur chun feidhme solúbtha ar bhonn náisiúnta dá bhrí sin. Má chuirimid san áireamh gurb ionann téamh agus fuarú agus an leathchuid, nach mór, den úsáid fuinnimh dheiridh san Aontas Eorpach agus, chomh maith leis sin, gur tháinig méadú níos mó ná 8 bpointe céatadáin idir 2009 agus 2015 ar sciar an fhuinnimh in-athnuaite sa leictreachas, níor tháinig ach níos lú ná 3 phointe céatadáin ar sciar na bhfoinsí in-athnuaite in earnáil an téimh agus an fhuaraithe sa tréimhse chéanna. Dá réir sin, tá gá le beart uaillmhianach a chur i bhfeidhm san earnáil seo ach ach an beart sin a bheith solúbtha fosta. Tá an rogha seo comhréireach mar nach dtéann sé thar a bhfuil riachtanach le húsáid na bhfoinsí in-athnuaite a mhéadú san earnáil FIF-T+F ar leibhéal an Aontais Eorpaigh agus ní chuireann sí ualach trom ar na FBManna. Tá an rogha seo comhréireach agus comhlántach leis an treoir maidir le hÉifeachtúlacht Fuinnimh agus leis an Treoir Eorpach maidir le Feidhmíocht Fuinnimh Foirgneamh. Cuirtear éifeachtúlacht fuinnimh chun cinn in earnáil an téimh agus an fhuaraithe trí choigilt fuinnimh agus athnuachan, go háirithe san earnáil tógála. In éineacht leis sin, chuirfeadh na roghanna téimh agus fuaraithe dlús le breosla a mhalartú ó bhreoslaí iontaise go fuinneamh in-athnuaite in earnáil an téimh agus an fhuaraithe agus rachaidís i ngleic leis an soláthar foirgneamh atá ann cheana. Laghdóidh bearta tiomnaithe fuinnimh in-athnuaite i soláthar an téimh agus an fhuaraithe agus úsáid fuinnimh ar leibhéal na bhfoirgneamh an riosca ar ghaibhniú teicneolaíochta, i.e. nuair nach dtugann an cur chuige atá dírithe ar éifeachtúlacht fuinnimh ach spreagadh do theicneolaíochtaí breoslaí iontaise níos éifeachtúla, ach ar breoslaí iontaise fós iad, teacht in áit teicneolaíochtaí breoslaí iontaise. b) an úsáid a bhaintear as fuinneamh in-athnuaite agus as dramhtheas i gcórais Téimh agus Fuaraithe Ceantair (TFC): (1) an cleachtas is fearr a roinnt; (2) teastais feidhmíochta fuinnimh agus rochtain a oscailt don earnáil T+F; (3) bearta faoi (1) agus (2) in éineacht le creat treisithe breise atá dírithe ar chearta tomhaltóirí. Is í Rogha 3 rogha na tosaíochta don Togra seo. Cuirtear ar chumas tomhaltóirí teas in-athnuaite a tháirgeadh go háitiúil leis an rogha sin, agus úsáid a bhaint as córas téimh agus fuaraithe in-athnuaite ceantair chun sineirgí áitiúla a chruthú le húsáideoirí eile, rud a mbeidh tionchar dearfach sóisialta aige. Ach an díscor a bheith ann, bheifí in ann soláthar teasa in-athnuaite breise a chur ar fáil idir 2020 agus 2030, rud a chuirfeadh le maolú ar an athrú aeráide a thuilleadh. In ainneoin go bhféadfadh an díscor iarmhairtí diúltacha a bheith ann do shruthanna ioncaim cuideachtaí téimh agus fuaraithe ceantair áitiúil, dhéanfaí na tionchair sin a chúiteamh trí na tionchair dhearfacha don tsochaí agus don chomhshaol. Tá an rogha seo comhréireach freisin ós rud é go mbeidh an tualach riaracháin i gcomhchoibhneas díreach lena mhéid a bheidh córais téimh ceantair ar an margadh ar an leibhéal náisiúnta. Go sonrach, ní chuirfear ualach róthrom ar na Ballstáit sin nach bhfuil ach sciar íseal de théamh ceantair acu maidir le deimhniúchán ná maidir leis an éileamh measartha dóchúil ar dhíscor. Is ionann téamh agus fuarú ceantair agus 10% den soláthar fuinnimh san Aontas Eorpach. D'fhéadfadh na córais téimh agus fuaraithe ceantair cur le sciar an fhuinnimh ó fhoinsí in-athnuaite i gcóras fuinnimh an Aontais Eorpaigh. Mar shampla, tá acmhainneacht mhór neamhshaothraithe ann chun leas a bhaint as teaschaidéil thionsclaíocha sa téamh ceantair agus meastar go bhfuil níos mó ná 25 % de dhaonra an Aontais Eorpaigh ina gcónaí i gceantair atá oiriúnach d'fheidhmiúcháin téimh ceantair gheoiteirmeacha. Ina theannta sin, is tábhachtach an teicneolaíocht bhonneagair iad na córais téimh ceantair a éascaíonn méadú ar éifeachtúlachtaí comhshóite iomláin atá ag gléasraí dramhaíl-go-fuinneamh. Ní mór forbairt a dhéanamh ar na seanchórais téimh agus fuaraithe ceantair chun go mbeidh siad in ann déileáil le méadú an tsoláthair fuinnimh in-athnuaite. Leis an infheistíocht sa téamh agus fuarú ceantair atá ann faoi láthair, áfach, ní féidir athrú go soláthar éifeachtúil fuinnimh in-athnuaite . Tá tacaíocht riaracháin measartha simplí de dhíth ar na bearta feidhmíochta fuinnimh, ach d’fhéadfadh sé sin cur le húsáid fuinnimh in-athnuaite ar bhonn suntasach agus le héifeachtúlacht an bhirt dá bhrí sin. Sa bhreis air sin, tá an rogha seo comhréireach freisin (mar go gcuireann sí cothroime iomaíochta ar fáil do na hoibreoirí téimh agus fuaraithe ceantair áitiúil agus do rannchuiditheoirí agus úsáideoirí an teasa trí chóras atá inchomparáide agus, ag an am céanna, trédhearcach a chur ar bun) agus urramaíonn sí prionsabal na coimhdeachta (mar go gcuireann sí na prionsabail ar fáil ach urramaíonn sí ról na núdarás náisiúnta agus áitiúil maidir le córais téimh agus fuaraithe ceantair a bhunú). (i) Roghanna chun fuinneamh ísealcharbóin agus in-athnuaite a mhéadú san earnáil iompair (FIF-I): (1) oibleagáid maidir le breoslaí in-athnuaite ardfhorbartha a chur ar an margadh san Aontas Eorpach; (2) oibleagáid maidir le breoslaí iompair in-athnuaite ardfhorbartha (lena nairítear bithbhreoslaí ardfhorbartha) a chur ar an margadh san Aontas Eorpach agus bithbhreoslaí biabhunaithe a laghdú de réir raon critéar a chumhdaíonn luas agus méid an laghdaithe; (3) cur le rogha 2, oibleagáid spriocdhírithe maidir le breoslaí in-athnuaite eitlíochta agus muiriompair a chur ar an margadh san Aontas Eorpach; (4) oibleagáid maidir le hastaíochtaí gás ceaptha teasa a laghdú (leanúint den Treoir maidir le Cáilíocht an Bhreosla). Mheas an Bord um Ghrinnscrúdú Rialála gur cheart inbhuanaitheacht na mbithbhreoslaí agus a mhéid a d'fhéadfaidís cuidiú chun an sprioc ar leibhéal an Aontais a bhaint amach a shonrú go soiléir agus a mheasúnú ar an gcaoi chéanna agus cineálacha eile bithfhuinnimh. Tá sé i ndiaidh a iarraidh freisin go mbreithneofar rogha bhreise a chuirfidh critéir inbhuanaitheachta fheabhsaithe i bhfeidhm ar gach bithbhreosla. Sa Mheasúnú Tionchair, rinneadh anailís ar na ceithre rogha beartais sin maidir le gníomhaíocht an Aontais Eorpaigh chun dícharbónú agus éagsúlú fuinnimh na mbreoslaí iompair a chur chun cinn agus tugadh aghaidh ar Athrú Díreach ar an Talamhúsáid (ILUC) i gcás bithbhreoslaí biabhunaithe. Sa chomhthéacs sin, cuireann sé leis an anailís a rinneadh sa Mheasúnú Tionchair a ghabhann leis an Treoir maidir le hAthrú Díreach ar an Talamhúsáid ina ndéantar measúnú ar roinnt roghanna chun an creat inbhuanaitheachta bithbhreoslaí atá ann cheana a dhaingniú, lena náirítear síneadh a chur leis an uasteorainn ar bhithbhreoslaí biabhunaithe agus í a laghdú a thuilleadh go dtí an tréimhse tar éis 2020 chun astaíochtaí ILUC a laghdú a oiread agus is féidir. Lena chois sin, rinneadh measúnú sa Mheasúnú Tionchair maidir le bithfhuinneamh ar na critéir inbhuanaitheachta fhoriomlána i leith bithfhuinnimh a dhaingniú, lena náirítear critéar inbhuanaitheachta nua i leith bithmhais foraoiseachta (a úsáidtear freisin chun bithbhreosla a tháirgeadh) agus síneadh a chur leis na critéir inbhuanaitheachta chun bithmhais a úsáidtear le haghaidh teasa agus cumhachta a chur san áireamh. Is í Rogha 2 is fearr don Togra seo mar go gcuireann sé le cleachtas an 25 Bhallstát atá i ndiaidh sainorduithe maidir le bithbhreoslaí cumaisc a chur i bhfeidhm, agus tugann an rogha sin níos mó cinnteachta don tionscal i dtaca le héileamh margaidh ar bhithbhreoslaí ardfhorbartha agus an méid acu amach anseo is gá chun infheistíocht agus nuálaíocht mhórscála san earnáil a áirithiú. Is mar gheall ar an rogha sin a laghdófar bithbhreoslaí biabhunaithe de réir a chéile freisin mar a léiríodh i Straitéis don tSoghluaisteacht i dtaca le hAstaíochtaí Ísle, Iúil 2016. Maidir leis an gconair laghdúcháin atá beartaithe, cuirtear san áireamh na hinfheistíochtaí tábhachtacha a gnóthaíodh san am atá caite go dtí anois, agus tá sí i gcomhréir leis na bithbhreoslaí nua-aimseartha a chur ar an margadh de réir a chéile ar luas réalaíoch. Is fusa agus is simplí an rogha a chur i bhfeidhm mar go gcuireann sí leis an taithí mhór ar bheartas agus ar riarachán a fuarthas ar an leibhéal náisiúnta. Tugann rogha na tosaíochta aghaidh ar astaíochtaí ILUC agus cuireann sí feidhmíocht ard gás ceaptha teasa maidir le bithbhreoslaí ardfhorbartha chun cinn. Is féidir ILUC a laghdú ar bhonn suntasach trí bhíthin bithbhreoslaí traidisiúnta a laghdú de réir a chéile faoi 2030, lena ndéanfar fócas go príomha ar bhithbhreoslaí olaphlanda-bhunaithe a bhaineann le tionchair ILUC níos airde. Ina theannta sin, mar gheall ar an íoscheanglas maidir le gáis cheaptha teasa a laghdú, chuirfí chun cinn feidhmíocht bharrfheabhsaithe maidir le hastaíochtaí carbóin na suiteálacha nua bithbhreoslaí.

Ina Straitéis don tSoghluaisteacht i dtaca le hAstaíochtaí Ísle, mhaígh an Coimisiún go bhfuil ról teoranta ag bithbhreoslaí biabhunaithe le dícharbónú na hearnála iompair mar gheall ar an gceist faoin rannchuidiú atá acu i ndáiríre le dícharbónú na hearnála iompair. Sa togra i leith na Treorach maidir le ILUC, beartaíodh úsáid a bhaint as cur chuige réamhchúraim agus ghlac na comhreachtóirí leis, ina gcuirtear teorainn nach mó ná 7% faoi 2020 le rannchuidiú bithbhreoslaí biabhunaithe. D'fhág an neamhchinnteacht rialála a bhain leis an Treoir maidir le ILUC a ullmhú agus a chaibidliú go raibh drogall ar infheisteoirí infheistíochtaí nua a dhéanamh san earnáil thar a raibh ann cheana féin. Bainfear an acmhainneacht amach i leith dhícharbónú na hearnála iompair trí bhíthin bithbhreoslaí biabhunaithe a laghdú de réir a chéile agus bithbhreoslaí níos ardfhorbartha a chur ina nionad. Ina ainneoin sin, chun dul chun cinn an laghdaithe ar na bithbhreoslaí traidisiúnta a mheas, tá sé tábhachtach gan an bonn a bhaint ó na samhlacha gnó go cúlghabhálach arna ndreasú ag an treoir reatha. Dá bhrí sin, is é is aidhm don chonair atá beartaithe chun an sciar de bhithbhreoslaí traidisiúnta a laghdú de réir a chéile go seachnófar sócmhainní tréigthe agus caillteanas post neamhbheartaithe. Cuirfear na hinfheistíochtaí tábhachtacha a gnóthaíodh go dtí seo san áireamh freisin agus tá sin i gcomhréir le bithbhreoslaí nua-aimseartha a chur ar an margadh ar bhonn réalaíoch. Léiríonn an chonair bheacht laghdaithe de réir a chéile a leagtar amach sa Togra seo measúnú polaitiúil eolasach ar cad is cur chuige tomhaiste ann maidir le cobhsaíocht infheistíochtaí agus astaíochtaí gás ceaptha teasa a laghdú san iompar. (iv) Roghanna chun a chur ar chumas tomhaltóirí úsáid a bhaint as fuinneamh in-athnuaite agus iad a chur ar an eolas faoi: a) A chur ar chumas tomhaltóirí leictreachas in-athnuaite féintomhaltais a ghiniúint agus a stóráil: (1) Treoir ón Aontas Eorpach faoi fhéintomhaltas; (2) a chur ar chumas saoránach leictreachas in-athnuaite féintomhaltais a úsáid agus a stóráil: (3) Cian-fhéintomhaltas do bhardais. Is í Rogha 2 rogha na tosaíochta don togra seo mar gur féidir leis an tomhaltóir an cumhachtú is mó is féidir a bhaint amach aisti agus tugtar an deis is mó is féidir don tomhaltóir a bheith rannpháirteach inti, maolaíonn sí na costais tógála eangaí agus na fadhbanna a bhaineann le dáileadh costas eangaí agus spreagann sí úsáid painéal gréine PV dín a rannchuideoidh leis an sprioc fuinnimh in-athnuaite a bhaint amach. Tá an rogha sin comhréireach freisin (mar nach mbunaíonn sí ceart uilíoch féintomhaltais) agus urramaíonn sí prionsabal na coimhdeachta (mar nach mbaineann sí an tsaoirse de Bhallstát tacú le teicneolaíocht ar leith, agus mar nach ndéanann sí ach an ceart a bhunú chun an creat a chumasú i leith táirgeadh fuinnimh in-athnuaite dhíláraithe a chur i bhfeidhm). b) faisnéis a nochtadh faoi leictreachas in-athnuaite: (1) córas ráthaíochtaí maidir le tionscnamh (GO) a neartú; (2) cur le rogha 1 agus GOanna a dhéanamh éigeantach chun críocha nochtadh cumarsáide; (3) cur le rogha 2 agus GOanna a leathnú chun gach foinse giniúna leictreachais a chlúdach. Meascán de Rogha 1 agus Rogha 2 is é rogha na tosaíochta don togra seo chun an córas a chomhdhlúthú agus chun úsáid a bhaint as GOanna atá éigeantach i leith leictreachas in-athnuaite a nochtadh. Tá cothromaíocht mhaith le fáil ann agus dá bhrí sin, cuireann sé leis an trédhearcacht agus le muinín a chur sa chóras nuair a sheachnaíonn sé costais bhreise riaracháin a d’fhéadfadh teacht chun cinn ón gcóras a leathnú chun gach foinse giniúna a chlúdach. Tá an rogha seo comhréireach mar nach bhfuil ualach riaracháin iomarcach ann maidir leis an gcóras a bhainistiú (go háirithe do tháirgeoirí ar scála beag). Urramaíonn sé prionsabal na coimhdeachta mar go gceadaíonn sé do na Ballstáit a modh tosaíochta a roghnú chun an córas a bhainistiú. c) breoslaí in-athnuaite a úsáidtear in earnáil an téimh agus an fhuaraithe agus in earnáil an iompair a rianú: (1) GOanna leathnaithe chun breoslaí gásacha in-athnuaite a chlúdach; (2) GOanna leathnaithe chun breoslaí leachtacha agus gásacha in-athnuaite a chlúdach; (3) córas rianaithe malartach a fhorbairt i leith breoslaí leachtacha agus gásacha in-athnuaite. Is iad Rogha 1 do bhreoslaí gásacha agus Rogha 3 do bhreoslaí leachtacha na roghanna tosaíochta don Togra seo. Gabhann buntáistí leis an rogha sin de bharr gur féidir rianú níos stóinsithe a dhéanamh ar bhreoslaí in-athnuaite chun sochair do thomhaltóirí agus is féidir rioscaí calaoise a laghdú maidir le bithbhreoslaí leachtacha. Ina theannta sin, ba cheart trádáil trasteorann i leith breoslaí in-athnuaite a éascú leis na córais sin. Ar deireadh, tá cuma ar Rogha 3 gurb í rogha na tosaíochta í do na breoslaí leachtacha ós rud é go bhfuil sin ag teacht níos fearr leis na córais riaracháin reatha atá curtha i bhfeidhm cheana féin chun inbhuanaitheacht na mbreoslaí sin a rianú. Tá an rogha seo comhréireach freisin (mar go gcuireann sí le córais atá curtha i bhfeidhm cheana do bhithbhreoslaí, agus tacaíonn sí leis an modh is simplí chun trádáil trasteorann i mbreoslaí gásacha in-athnuaite a éascú) agus urramaíonn sí prionsabal na coimhdeachta (mar go bhfuil sí comhlántach le scéimeanna clárúcháin atá ann cheana do bhreoslaí leachtacha agus gásacha in-athnuaite ar leibhéal náisiúnta). (v) Roghanna chun a áirithiú go mbainfear ar a laghad 27% d’fhuinneamh in-athnuaite amach sa bhliain 2030: a) spriocanna náisiúnta 2020: spriocanna náisiúnta 2020 mar bhonnlíne i gcomparáid le bunlíne. Rogha 1, i.e. chun a áirithiú go bhfuil spriocanna 2020 ag feidhmiú mar bhunlíne tar éis 2020 agus ba é ba rogha tosaíochta don Togra seo. Cuirtear tacaíocht ar fáil sa rogha maidir le sprioc 2020 a choinneáil agus ba cheart nach mbeadh iarrachtaí breise de dhíth, ag glacadh leis go mbaineann na Ballstáit an sprioc sin amach sa chéad dul síos. Tá an rogha sin comhréireach freisin (mar nach mbeadh iarrachtaí breise de dhíth, ag glacadh leis go mbaineann na Ballstáit an sprioc sin amach sa chéad dul síos) agus urramaíonn sí prionsabal na coimhdeachta (mar nach bhfuil i gceist léi ach síneadh ama a chur leis na spriocanna atá comhaontaithe cheana ag na Ballstáit). Sa Rialachán maidir le Rialachas an Aontais Fuinnimh, tá sé tábhachtach a chur in iúl go dtugtar aghaidh ar gach rogha eile maidir leis an sprioc 27 % ar a laghad d'fhuinneamh in-athnuaite in 2030 a bhaint amach agus go gcumhdaítear an oibleagáid ar an Aontas Eorpach an sprioc 27% ar a laghad a bhaint amach sa Togra. b) Conair: Conair líneach i gcoinne conair neamhlíneach. Ba í Rogha 1, a chuimsíonn conair líneach a shocrú ó sprioc 2020 go 2030, rogha na tosaíochta don Togra seo. Cuireann sí níos mó cinnteachta ar fáil agus ba cheart go gcuideodh sí leis na costais a laghdú agus na rioscaí a sheachaint a bhaineann le sprioc 2030 a bhaint amach. Tá an rogha seo comhréireach freisin (mar go bhfuil tionchar teoranta aici ar chostas na húsáide ó tharla go bhfuil an teolas teicneolaíochta tagtha in inmhe i gcás an chuid is mó de na seanteicneolaíochtaí) agus urramaíonn sí prionsabal na coimhdeachta (níl ann dáiríre ach módúlacht chun an dul chun cinn a thomhas i gcoinne na sprice ar leibhéal an Aontais Eorpaigh atá comhaontaithe ag na Ballstáit).

c) Sásraí chun bearna uaillmhéine a sheachaint i sprioc an Aontais Eorpaigh maidir le fuinneamh in-athnuaite: (1) uaillmhian na bpleananna náisiúnta a athbhreithniú; (2) clásal athbhreithnithe a chur isteach chun sásraí seachadta breise ar leibhéal an Aontais Eorpaigh a mholadh ag tráth níos déanaí i gcás gur gá; (3) cur le huaillmhian na mbeart ar fud an Aontais Eorpaigh; (4) spriocanna náisiúnta ceangailteacha a thabhairt isteach. Meascán de Rogha 1 agus Rogha 2, atá ag brath ar an bpróiseas rialachais chun an sprioc 27% ar a laghad a bhaint amach agus ansin ar chlásal athbhreithnithe chun moladh beart breise ar fud an Aontais Eorpaigh a mheas, ba é rogha na tosaíochta don Togra maidir le Rialachas an Aontais Fuinnimh. Meastar nach bhfuil na roghanna eile inghlactha ó thaobh na polaitíochta de agus d’fhéadfadh sé nach mbeifí in ann teacht ar chomhaontú ina dtaobh gan dochar don chéad chreat buiséadach meántéarma eile. Tá an cur chuige seo comhréireach freisin (mar nach spreagann sé aon bhearta breise go huathoibríoch a éilíonn cistiú ar leibhéal an Aontais Eorpaigh) agus urramaíonn sé prionsabal na coimhdeachta (mar go bhfágann sé an rogha ag na Ballstáit chun iarrachtaí breise a dhéanamh). d) Sásraí chun bearna sheachadta a sheachaint agus a líonadh: (1) pleananna náisiúnta a athbhreithniú; (2) clásal athbhreithnithe a chur isteach chun sásraí seachadta breise ar leibhéal an Aontais Eorpaigh a mholadh ag tráth níos déanaí i gcás gur gá; (3) cur le huaillmhian na mbeart ar fud an Aontais Eorpaigh; (4) spriocanna náisiúnta ceangailteacha a thabhairt isteach. Roghnaíodh leagan malartach de Rogha 3 mar rogha tosaíochta don Togra maidir le Rialachas an Aontais Fuinnimh mar go meastar gurb é sin an modh is indéanta chun aon bhearna i leith seachadadh a cheartú. Bheadh tacaíocht le fáil ó Rogha 1 (seachadadh pleananna náisiúnta a athbhreithniú) ar cheart di teacht i bhfeidhm freisin le próiseas rialachais an Aontais Fuinnimh. Tá an cur chuige seo comhréireach freisin (mar nach spreagann sé aon bhearta breise go huathoibríoch a éilíonn cistiú ar leibhéal an Aontais Eorpaigh) agus urramaíonn sé prionsabal na coimhdeachta (mar go bhfágann sé an rogha ag na Ballstáit chun iarrachtaí breise a dhéanamh). (vi) Roghanna le creat inbhuanaitheachta an Aontais Eorpaigh maidir le bithfhuinneamh a neartú: Lena chois sin, i measúnú tionchair ar inbhuanaitheacht bithfhuinnimh scrúdaíodh roghanna don inbhuanaitheacht bithmhaise a úsáidtear chun teas agus cumhacht a tháirgeadh: (1) Cás bunlíne: ag brath ar ghnéithe eile de chreat aeráide agus fuinnimh 2030 agus ar bhearta náisiúnta chun deimhin a dhéanamh d'inbhuanaitheacht na bithmhaise a úsáidtear chun teas agus cumhacht a tháirgeadh; (2) Critéir inbhuanaitheachta agus critéir laghdaithe gás ceaptha teasa atá ann cheana le haghaidh bithbhreoslaí san iompar a leathnú amach chun bithmhais sholadach agus ghásach sa teas agus sa chumhacht a chuimsiú; (3) Cur le rogha 2, ceanglais inbhuanaitheachta le haghaidh bithmhais foraoiseachta a fhorbairt a thuilleadh mar aon le ceanglas maidir le hastaíochtaí LULUCF sna gealltanais náisiúnta faoi Chomhaontú Pháras a chur san áireamh; (4) Cur le rogha 2 nó 3, ceanglas maidir le héifeachtúlacht fuinnimh i suiteálacha teasa agus cumhachta a chur san áireamh; (5) Cur le rogha 2 nó 3, uasteorainn a chur san áireamh ar úsáid bunábhar áirithe (e.g. lomáin chruinne) chun fuinneamh a tháirgeadh. Ba í Rogha 3 rogha na tosaíochta don Togra seo mar go meastar gurb é an cur chuige is cost-éifeachtúla chun a áirithiú ar bhonn leanúnach go ndéanfar an laghdú is mó is féidir ar gháis cheaptha teasa de bharr úsáid bithfhuinnimh san Aontas Eorpach tar éis 2020 agus go laghdófar san am céanna na rioscaí a bhaineann leis na hiarmhairtí díobhálacha ar an gcomhshaol i ngeall ar an méadú ar an méid bithmhaise foraoiseachta a bhaintear. Urramaíonn an rogha seo prionsabal na coimhdeachta mar, i gcomhréir leis an gcur chuige rioscabhunaithe, braitheann sí sa chéad dul síos ar na dlíthe agus na caighdeáin náisiúnta chun táirgeadh inbhuanaithe bithmhaise foraoiseachta a léiriú i gcomhair úsáid fuinnimh. Tá sí comhréireach freisin mar nach bhfuil sí infheidhme ach i gcás gineadóirí bithmhaise teasa agus cumhachta ar mhórscála. 3.5.Samhlacha a úsáideadh Cuireann an Togra le roghanna beartais a rinneadh a mheas i dtaca leis na torthaí ar chásanna samhaltaithe córais fuinnimh. Go sonrach, is é Cás Tagartha an Aontais Eorpaigh 2016 (REF2016) an pointe tosaigh tagartha a úsáidtear sa mheasúnú tionchair a ghabhann leis an Togra agus is ann a thugtar réamh-mheastacháin 2030 ar chórais fuinnimh atá bunaithe ar threochtaí agus ar bheartais reatha. 3.5.1. Na cásanna bunlíne Ar bhonn REF2016 agus EUCO27 (féach thíos in 3.5.2.), baineadh úsáid as cásanna bunlíne ar leith a dhíríonn aird ar na himpleachtaí tuartha má leantar leis na beartais agus na cleachtais reatha i bhforbairtí na nearnálacha sonracha atá faoi réir idirghabhálacha beartais agus glacadh leis go bhfuil gach earnáil agus gach beartas eile i gcomhréir leis an gcás beartais lárnaigh. 3.5.2. Na cásanna bunlíne Baineadh úsáid freisin as cás beartais lárnaigh a ceapadh le haghaidh na measúnuithe tionchair a ghabhann leis an togra le haghaidh an Treoir maidir le hÉifeachtúlacht Fuinnimh a athbhreithniú agus an togra le haghaidh an Rialachán maidir le Comhroinnt Díchill. Sa chás seo (ar a dtugtar "EUCO27"), déantar réamh-mheastachán ar na forbairtí tuartha ar fud na nearnálacha chun spriocanna 2030 a bhaint amach agus chun cuidiú le méid na ndúshlán eacnamaíoch, sóisialta agus comhshaoil a aithint chun sciar 27% ar a laghad den fhuinneamh in-athnuaite a bhaint amach ar bhonn cost-éifeachtúil. Maidir leis an gcur chuige sin atá bunaithe ar chás comhbheartais lena ndéantar ceist amháin ag an am a láimhseáil, measadh gurb é an cur chuige sin an taon mhodh oibriúcháin amháin a bhí ann chun tionchair roghanna beartais ar leith a mheasúnú i gcomhthéacs ginearálta tionscnamh cuimsitheach éagsúil arna gcur chun cinn ag an gCoimisiún mar chuid de thionscnaimh 2016 an Aontais Fuinnimh. 3.5.3. Samhail a úsáideadh Úsáideadh an fhoireann samhlacha chéanna chun roghanna beartais a mheasúnú atá mar bhonn taca leis an Togra agus a úsáideadh do phacáiste aeráide agus fuinnimh 2020 agus do chreat beartais aeráide agus fuinnimh 2030. Áirítear san fhoireann samhlacha na samhlacha seo (PRIMES, PRIMES- TAPEM & PRIMES-TREMOVE, Soláthar Bithmhaise PRIMES, GAINS, GLOBIOM-G4M, Prometheus agus CAPRI) atá nasctha le chéile ar dhóigheanna arna sainiú go foirmiúil chun comhleanúnachas i gceapadh cásanna a áirithiú. Is gá na hidirnaisc sin chun croí na hanailíse a chur ar fáil ar fuinneamh, iompar agus treochtaí maidir le hastaíochtaí GCT iad, lena gcumhdaítear an méid seo a leanas: An córas fuinnimh iomlán (éileamh ar fhuinneamh, soláthar, praghsanna agus infheistíochtaí sa todhchaí) agus na hastaíochtaí agus na haistrithe uile GCT:

An sprioc-am: 1990 go dtí 2050 (céimeanna ama 5 bliana) Tíreolaíocht: gach ceann de Bhallstáit an Aontais Eorpaigh, tíortha is iarrthóirí san Aontas Eorpach agus, i gcás inarb iomchuí an Iorua, an Eilvéis agus an Bhoisnia agus an Heirseagaivéin Tionchair: ar fhuinneamh, iompar agus tionscal (PRIMES), talmhaíocht, foraoiseacht agus talamhúsáid (GLOBIOM-G4M), easrú atmaisféarach, sláinte agus éiceachórais (aigéadú, eotrófú) (GAINS); maicreacnamaíocht ina bhfuil go leor earnálacha, fostaíocht agus leas sóisialta. Sa Mheasúnú Tionchair ar inbhuanaitheacht bithfhuinnimh, úsáidtear EUCO27 mar chás bunlíne, agus is ann a dhéantar measúnú ar na roghanna beartais leis an dá uirlis samhaltaithe seo a leanas: GLOBIOM (samhail eacnamaíoch dhomhanda don úsáid talún ) agus G4M (samhail don earnáil foraoiseachta), a thugann réamh-mheastacháin ar phraghsanna tráchtearraí, tionchair ar thalamh, agus astaíochtaí gás ceaptha teasa ón talamhúsáid, athrú ar thalamhúsáid agus earnáil na foraoiseachta. Green-X (samhail d’fhuinneamh in-athnuaite san Aontas Eorpach), mar aon le ArcGIS Network (samhail gheospásúil le haghaidh slabhraí iompair bithmhaise) agus MULTIREG (samhail ionchuir-aschuir), a dhéanann samhaltú ar mhiondealú foinsí fuinnimh in-athnuaite agus bunábhair bhithfhuinnimh agus astaíochtaí gás ceaptha teasa ón earnáil fuinnimh freisin, agus tionchair shóisialta agus eacnamaíocha amhail oll-bhreisluach, infheistíocht, agus poist. 4.IMPLEACHTAÍ BUISÉADACHA Sa togra seo, athmhúnlaítear an Treoir maidir le Fuinneamh In-athnuaite agus táthar ag súil go dtiocfaidh de na bearta nua a leagtar amach in Airteagal 23 agus in Airteagal 25 iarmhairtí buiséadacha agus riaracháin breise teoranta le haghaidh údaráis phoiblí na mBallstát i dtéarmaí na struchtúr riaracháin atá le cur i bhfeidhm. I bhformhór na gcásanna, cuirtear na costais a bhaineann leis na bearta ar aghaidh chuig na tomhaltóirí deiridh a bhainfidh tairbhe as sochair an dícharbónaithe dá réir sin. Níl aon impleacht ag an togra do bhuiséad an Aontais. 5.Míniúchán mionsonraithe ar shainfhorálacha an Togra Is iad seo a leanas na príomhfhorálacha a athróidh Treoir 2009/28/CE ar bhonn suntasach nó a chuirfidh eilimintí nua leis an Treoir: Léirítear in Airteagal 1 raon feidhme an Togra seo ina luaitear eilimintí nua don tréimhse tar éis 2020 amhail an sprioc cheangailteach fhoriomlán san Aontas Eorpach, féintomhaltas fuinnimh in-athnuaite, bithbhreoslaí feabhsaithe, inbhuanaitheacht bithleachtanna agus breoslaí bithmhaise agus critéir maidir le laghdú ar astaíochtaí gás ceaptha teasa. Tugtar isteach in Airteagal 2 sainmhínithe sonracha nua, i bhfianaise na leasuithe a cuireadh i bhfeidhm ar an Treoir maidir le Fuinneamh In-athnuaite. Leagtar amach in Airteagal 3 sprioc 2030 an Aontais Eorpaigh. Bunaítear spriocanna náisiúnta 2020 mar bhunlíne (i.e. níl cead ag na Ballstáit dul faoi bhun spriocanna náisiúnta 2020 ó 2021 ar aghaidh). Cuirtear tagairt do shásra san áireamh freisin a áiritheoidh go gcoinneofar an bhunlíne agus go seachnófar oscailt bearna maidir leis an sprioc a bhaint amach, an dá ní mar a leagtar amach faoi Rialachán maidir le Rialachas. Chomh maith leis sin, scriostar sprioc FIF-I 10% tar éis 2020. Leagtar síos in Airteagal 4 na prionsabail ghinearálta a fhéadfaidh na Ballstáit a chur i bhfeidhm agus iad ag dearadh scéimeanna tacaíochta cost-éifeachtúla chun cur chuige atá dírithe ar an margadh agus cur chuige atá in oiriúint don Eoraip a éascú ach iad faoi réir ag rialacha Státchabhrach. Bunaítear in Airteagal 5 oscailt scéimeanna tacaíochta, i bpáirt agus de réir a chéile, le haghaidh rannpháirtíocht trasteorann in earnáil an leictreachais. Áirítear in Airteagal 6, nuair a roghnaíonn na Ballstáit tabhairt faoi athbhreithniú, nach ndéanfar athbhreithniú ar mhéid na tacaíochta a thugtar do thionscadail fuinnimh in-athnuaite ná ar na coinníollacha a ghabhann leis an tacaíocht sin ar chaoi go mbeidh tionchar diúltach aige sin ar thionscadail a fuair tacaíocht. In Airteagal 7, lena rialaítear an dóigh a ndéantar an sciar den fhuinneamh ó fhoinsí in-athnuaite a ríomh, cuirtear san áireamh laghdú ar sciar uasta na mbithbhreoslaí agus na mbithleachtanna a tháirgtear ó bhia nó ó bharra beatha ag tosú ó 2021 arb é is aidhm dó dul i ngleic le hastaíochtaí ó ILUC. Féadfaidh na Ballstáit íosteorainn a leagan síos agus idirdhealú a dhéanamh idir cineálacha éagsúla bithbhreoslaí agus bithleachtanna arna dtáirgeadh as bia agus as barra beatha, mar shampla trí íosteorainn a leagan síos i dtaca leis an rannchuidiú ó bhithleachtanna arna dtáirgeadh as barra ola, agus athrú indíreach ar thalamhúsáid á chur san áireamh. In Airteagal 15, cuirtear san áireamh modheolaíocht nua ríofa (atá daingnithe sa Treoir maidir le Feidhmíocht Fuinnimh Foirgneamh) i dtaca le híosleibhéil fuinnimh ó fhoinsí in-athnuaite i bhfoirgnimh nua agus i bhfoirgnimh ar ann dóibh cheana agus a bhféadfaí athchóiriú a dhéanamh orthu. In Airteagal 16, bunaítear próiseas deonaithe ceadanna do thionscadail fuinnimh in-athnuaite a bheidh faoi chúram údaráis ainmnithe ("ionad ilfhreastail") amháin agus uasteorainn ama i leith an phróisis deonaithe ama. Tugtar isteach le hAirteagal 17 fógra simplí chuig Oibreoirí Córais Dáileacháin le haghaidh tionscadail ar scála beag agus foráil shonrach maidir le dlús a chur leis an bpróiseas deonaithe ceadanna chun gléasraí fuinnimh in-athnuaite atá ann cheana a athchumhachtú.

In Airteagal 19, cuirtear san áireamh roinnt modhnuithe ar chóras ráthaíochtaí maidir le tionscnamh (i) córas rathaíochtaí maidir le tionscnamh (GOanna) a leathnú chun gás in-athnuaite a chlúdach; (ii) eisiúint GOanna in earnáil an téimh agus an fhuaraithe a dhéanamh éigeantach arna iarraidh sin ag táirgeoir; (iii) úsáid GOanna a dhéanamh éigeantach chun nochtadh cumarsáide i leith FIF-L agus gás in-athnuaite a áirithiú; (iv) le gur féidir GOanna a eisiúint le haghaidh FIF-L a fhaigheann tacaíocht agus a dhéantar a leithdháileadh trí bhíthin ceantála agus an tioncam a chruthaítear a úsáid chun fritháireamh a dhéanamh ar na costais a bhaineann le tacaíocht a thabhairt don fhuinneamh ó fhoinsí in-athnuaite; agus (v) na nósanna imeachta riaracháin a fheabhsú trí chaighdeán an Choiste Eorpaigh um Chaighdeánú a chur i bhfeidhm. Tugann Airteagal 21 cumhacht do thomhaltóirí trína chur ar a gcumas fuinneamh a tháirgeann siad féin a thomhailt gan srianta míchuí, agus íoctar iad as an leictreachas a chuireann siad isteach san eangach. Leagtar amach in Airteagal 22 forálacha nua maidir le pobail fuinnimh chun a thabhairt de chumhacht dóibh bheith rannpháirteach sa mhargadh. Is é is aidhm d’Airteagal 23 leas a bhaint as acmhainneacht fuinnimh in-athnuaite in earnáil an téimh agus an fhuaraithe a áiritheoidh rannchuidiú cost-éifeachtúil na hearnála leis an sprioc a bhaint amach, agus margadh níos mó a chruthú le haghaidh FIF-T+F ar fud an Aontais Eorpaigh. Dá réir sin, féachfaidh na Ballstáit le méadú bliantúil 1% sa sciar den fhuinneamh in-athnuaite a bhaint amach sa soláthar téimh agus fuaraithe. Is iad na Ballstáit a chinnfidh cén chaoi a gcuirfidh siad i bhfeidhm é. In Airteagal 24, tugtar de chumhacht do thomhaltóirí fuinnimh trí fhaisnéis faoi fheidhmíocht fuinnimh téimh ceantair a chur ar fáil dóibh, agus trína chur ar a gcumas stopadh de bheith ag ceannach teasa/fuachta ó chóras téimh/fuaraithe ar leibhéal an fhoirgnimh más féidir leis na tomhaltóirí, nó páirtí thar a gceann, feidhmíocht fuinnimh i bhfad níos fearr a bhaint amach trí bhearta a chuirtear i bhfeidhm ar leibhéal an fhoirgnimh. Osclaítear amach freisin córais áitiúla téimh agus fuaraithe do tháirgeoirí fuinnimh in-athnuaite, táirgeoirí dramhtheasa agus dramhfhuachta agus tríú páirtithe atá ag gníomhú thar a gceann. Bunaítear le hAirteagal 25 oibleagáid ar sholáthraithe breoslaí ar leibhéal an Aontais Eorpaigh sciar áirithe (6.8 % in 2030) de bhreoslaí íseal-astaíochtaí in-athnuaite (lena náirítear leictreachas in-athnuaite agus bithbhreoslaí ardfhorbartha), chun an dícharbónú agus éagsúlú fuinnimh a spreagadh agus chun rannchuidiú cost-éifeachtúil na hearnála a áirithiú maidir leis an sprioc fhoriomlán a bhaint amach. In Airteagal 7, tugtar aghaidh ar cheisteanna ILUC lena dtugtar isteach laghdú ar sciar uasta de bhithbhreoslaí agus de bhithleachtanna a tháirgtear ó bhia nó ó bharra beatha ó 2021 ar aghaidh. Is le fo-shainordú a chuirtear an tathrú chuig bithbhreoslaí ardfhorbartha chun cinn agus, i ngeall air sin, tiocfaidh méadú bliantúil ar a núsáid chun ar a laghad 3.6 % a bhaint amach faoi 2030. Ar deireadh, tá foráil san airteagal lena bhforáiltear bunachair shonraí náisiúnta a thabhairt isteach chun inrianaitheacht na mbreoslaí a áirithiú agus chun an riosca calaoise a mhaolú. In Airteagal 26, neartaítear critéir inbhuanaitheachta an Aontais Eorpaigh maidir le bithfhuinneamh atá ann cheana, lena náirítear a raon feidhme a leathnú chun bithmhais agus bithghás a chlúdach le haghaidh téamh agus fuarú agus giniúint leictreachais. Déantar an critéar inbhuanaitheachta maidir le bithmhais talmhaíochta a chuíchóiriú chun an tualach riaracháin a laghdú. Tá an critéar maidir le talamh portaigh a chosaint níos déine de bharr an téacs nua ach is fusa é a fhíorú. Tugtar isteach critéar inbhuanaitheachta rioscabhunaithe nua maidir le bithmhais foraoiseachta mar aon le ceanglas LULUCF chun deimhin a dhéanamh de go ndéanfar cuntasaíocht mar is ceart ar thionchair charbóin mar thoradh ar úsáid na bithmhaise foraoiseachta chun fuinneamh a tháirgeadh. Ina theannta sin, méadaítear an ceanglas feidhmíochta i gcás bithbhreoslaí maidir le gáis cheaptha teasa a laghdú, méadaítear é go 70 % le haghaidh gléasraí nua agus cuirtear ceanglas laghdaithe 80 % i bhfeidhm ar théamh/fuarú agus leictreachas atá bunaithe ar an mbithmhais. Chun an tualach róthrom riaracháin a sheachaint, ní bheidh feidhm ag critéir maidir le gáis cheaptha teasa a laghdú ná ag critéir inbhuanaitheachta an Aontais Eorpaigh maidir le suiteálacha beaga téimh/fuaraithe agus leictreachais bithmhaise a bhfuil a nacmhainn breosla faoi bhun 20 MW. Áirítear in Iarscríbhinn V luachanna réamhshocraithe nuashonraithe do bhithbhreoslaí agus do bhithleachtanna, agus cuirtear Iarscríbhinn VI nua isteach chun modheolaíocht chomhchoiteann cuntasaíochta maidir le gáis cheaptha teasa i gcás breoslaí bithmhaise in earnáil an teasa agus na cumhachta a chur san áireamh, lena náirítear luachanna réamhshocraithe. In Airteagal 27, déantar soiléiriú ar an gcóras cothromaithe maise agus déantar é a oiriúnú chun comh-dhíleá bithgháis a chlúdach agus chun bithmheatán a instealladh san eangach gáis nádúrtha. San airteagal leasaithe, áirítear an oibleagáid chun aitheantas a thabhairt d’fhianaise ó scéimeanna náisiúnta Ballstát eile arna bhfíorú ag an gCoimisiún. Chun critéir inbhuanaitheachta an Aontais Eorpaigh a chuíchóiriú, scriostar roinnt forálacha neamhoibríochtúla, lena náirítear gur féidir comhaontuithe déthaobhacha a bhunú le tríú tíortha, agus gur féidir leis an gCoimisiún limistéir a aithint chun cosaint a thabhairt d'éiceachórais nó speicis atá neamhchoitianta, faoi bhagairt nó i mbaol a chosaint agus atá aitheanta i gcomhaontuithe idirnáisiúnta nó ar liostaí arna gcur i dtoll a chéile ag eagraíochtaí idir-rialtasacha nó ag an Aontas Idirnáisiúnta um Chaomhnú an Dúlra. Chomh maith leis sin, déanann sé soiléiriú ar an mbonn dlí lena gceadaítear don Choimisiún na cineálacha cur chuige iniúchóireachta atá le cur i bhfeidhm ag na scéimeanna deonacha a shainiú agus fócas níos láidre á chur ar an ualach riaracháin a laghdú. Ar deireadh, méadaíonn sé rannpháirteachas na mBallstát i rialú na scéimeanna deonacha trí sheiceálacha ar chomhlachtaí deimhniúcháin a cheadú. Áirítear in Airteagal 28 bonn dlí lena gceadaítear don Choimisiún an mhodheolaíocht ríofa Gás Ceaptha Teasa a thabhairt cothrom le dáta. Déantar soiléiriú freisin ar an úsáid a bhainfear as tuarascálacha na mBallstát faoi mheánastaíochtaí ó thalamhshaothrú. Déanfar Airteagail 3, 4, 16 (1-8), 22 agus 23, 24 agus 26 de Threoir 2009/28/CE a aisghairm leis an togra seo. Déantar mionleasuithe ar Airteagail 6, 7, 8, 9, 10, 11, 12, 14, 25, 25a, 27, 28, 29 de Threoir 2009/28/CE (Airteagail 8, 9, 10, 11, 12, 13, 14, 18, 31, 32, 33, 35 agus 36 den togra seo) (e.g. mionsonraí teicniúla nó oiriúnuithe ar leasuithe agus forálacha nua) nó ní dhéantar ach iad a athuimhriú. 6.Faisnéis bhreise Simpliú agus oiriúnacht rialála De bharr go socraítear sprioc 2030 ar leibhéal an Aontais Eorpaigh, cuirtear deis ar fáil chun cur chuige iomlánaíoch a chur i bhfeidhm maidir le húsáid fuinnimh in-athnuaite. Cuimsítear leis sin sprioc fuinnimh in-athnuaite uileghabhálach aonair ar a laghad 27 % don Aontas Eorpach faoi 2030 gan gá ar bith le fo-sprioc ar leith le haghaidh FIF-I. Anuas air sin, áirítear sa Togra bearta ar fud thrí earnáil na bhfuinneamh in-athnuaite a chuireann le seasamh na ninfheistíochtaí san fhuinneamh in-athnuaite, a fheabhsaíonn an creat ginearálta rialála agus a bhaineann tairbhe as acmhainneacht na nearnálacha uile chun rannchuidiú leis an iarracht chomhchoiteann agus sprioc 2030 a bhaint amach. Is in Airteagal 7 a phléitear ríomh an tomhaltais deiridh fuinnimh ó fhoinsí in-athnuaite in earnáil an iompair chun go mbeidh sé ag teacht le ríomh an tomhaltais deiridh fuinnimh ó fhoinsí in-athnuaite in earnáil an leictreachais agus in earnáil an téimh agus an fhuaraithe. Áirítear sa Togra bearta a dhéanann an creat reatha a chuíchóiriú chun tacú leis an leictreachas in-athnuaite (e.g. Airteagal 4 den Togra) agus tugtar aird ar cheisteanna tras-earnálacha (e.g. bacainní riaracháin in Airteagal 15, Airteagal 16 agus Airteagal 17 den Togra). An reachtaíocht atá ann cheana a aisghairm Má ghlactar an Togra, déanfar an Treoir maidir le Fuinneamh In-athnuaite atá ann cheana a aisghairm an 1 Eanáir 2021. Clásal athbhreithnithe/leasaithe/éaga Áirítear sa Togra clásal athbhreithnithe ginearálta in Airteagal 30. Athmhúnlú

Gabhann an meabhrúchán míniúcháin seo le Togra chun an Treoir maidir le Fuinneamh In-athnuaite a athmhúnlú. Glacadh an cur chuige ar leith sin mar go bhfuil athruithe substainteacha nua i gceist leis an athmhúnlú cé go bhfanann roinnt forálacha an ghnímh roimhe sin gan athrú. Tábla comhghaoil Ceanglaítear ar na Ballstáit téacs na bhforálacha náisiúnta lena ndéantar an Treoir a thrasuí mar aon le tábla comhghaoil idir na forálacha sin agus an Treoir a chur in iúl don Choimisiún. Mar gheall ar raon feidhme mór an Togra seo agus an líon oibleagáidí dlíthiúla a bhunaíonn sé, tá gá leis an tábla comhghaoil sin le gur féidir leis an gCoimisiún a chúraimí a dhéanamh mar is cuí maidir le maoirseacht a dhéanamh ar thrasuí na Treorach. An Limistéar Eorpach Eacnamaíoch (LEE) Ábhar a bhaineann leis an LEE atá sa ghníomh atá beartaithe agus ba cheart, dá bhrí sin, an Limistéar Eorpach Eacnamaíoch a chuimsiú ann. ê 2009/28/CE (oiriúnaithe) ð nua 2016/0382 (COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE maidir le húsáid fuinnimh ó fhoinsí inathnuaite a chur chun cinn (athmhúnlú) (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh lena mbunaítear an Comhphobal Eorpach Ö ar Fheidhmiú an Aontais Eorpaigh Õ , agus go háirithe Airteagal 175(1) ð 194(2) ï de , agus Airteagal 95 de i ndáil le hAirteagal 17, Airteagal 18 agus Airteagal 19 den Treoir seo, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa , Ag féachaint don tuairim ó Choiste na Réigiún ,

Ag gníomhú dóibh i gcomhréir leis an Ö ngnáthnós imeachta reachtach Õ a leagtar síos in Airteagal 251 den Chonradh , De bharr an méid seo a leanas: ò nua (1)Rinneadh Treoir 2009/28/CE ó Pharlaimint na hEorpa agus ón gComhairle a leasú go suntasach roinnt uaireanta. Ós rud é go bhfuil tuilleadh leasuithe le déanamh uirthi, ba cheart an Treoir sin a athmhúnlú ar mhaithe le soiléireacht. ê 2009/28/CE Aithris 1 (oiriúnaithe) ð nua (2)ð Ar cheann de spriocanna bheartas fuinnimh an Aontais tá foirmeacha inathnuaite fuinnimh a chur chun cinn. ï Rialú tomhaltais fuinnimh na hEorpa agus an úsáid mhéadaithe fuinnimh ó fhoinsí inathnuaite, mar aon le coigiltis fuinnimh agus éifeachtúlacht fuinnimh níos fearr, is Ö cuid thábhachtach Õcodanna tábhachtacha den phacáiste beart iad, pacáiste is gá chun astaíochtaí gás ceaptha teasa a laghdú agus chun Prótacal Kyoto a ghabhann le Creat-Choinbhinsiún na Náisiún AontaitheÖ Comhaontú Pháras 2015 Õ maidir le hathrú aeráide a chomhlíonadh, mar aon le tuilleadh ceanglas Comhphobail agus idirnáisiúnta maidir le hastaíochtaí gás ceaptha teasa a laghdú tar éis 2012 Ö creat aeráide agus fuinnimh 2030 an Aontais, lena náirítear an sprioc cheangailteach astaíochtaí san Aontas a ghearradh go dtí ar a laghad 40 % faoi bhun leibhéil 1990 faoi 2030 Õ. Tá ról tábhachtach ag na fachtóirí sin Ö Tá ról tábhachtach aige freisin Õ i gcinnteacht an tsoláthair fuinnimh a chur chun cinn mar aon le, forbairt teicneolaíochta agus nuálaíocht a chur chun cinn agus i ndeiseanna fostaíochta agus forbartha réigiúnaí a chur ar fáil, go háirithe i gceantair tuaithe agus ceantair iargúlta ðnó i réigiúin ina bhfuil dlús íseal daonraï . ê 2009/28/CE Aithris 2 (oiriúnaithe) ð nua (3)Go háirithe, is cuid de na huirlisí is éifeachtúla uirlisí Ö an-éifeachtúil Õ iad feabhsuithe teicneolaíocha a mhéadú, dreasachtaí le haghaidh úsáid agus leathnú an iompair phoiblí, úsáid teicneolaíochtaí éifeachtúlachta fuinnimh agus úsáid fuinnimh ó fhoinsí inathnuaite a Ö chur chun cinn Õ ð in earnáil an leictreachais, earnáil an téimh agus an fhuaraithe agus ï in Ö earnáil Õ Ö an Õ iompair ð , i gcomhar le bearta éifeachtúlachta fuinnimh ï, chun ð astaíochtaí gás ceaptha teasa san Aontas ï Ö a laghdú Õ lenar féidir leis an gComhphobal agus achun spleáchas Ö spleáchas an Aontais Õ ar ð ghás agus ï ar ola allmhairithe a laghdú in earnáil an iompair áit a bhfuil an fhadhb is mó le cinnteacht an tsoláthair fuinnimh, agus tionchar a imirt ar an margadh breosla d'earnaíl an iompair. ò nua (4)Bunaíodh le Treoir 2009/28/CE creat rialála maidir le húsáid fuinnimh ó fhoinsí inathnuaite a chur chun cinn lenar leagadh sí